text:
Fuafuaina Po o Le A Le Mea e Aoao Atu
Sau, Mulimuli Mai ia te Au: Punaoa e Aoao ai mo le Autalavou ua faatulagaina i iunite e faavae i mataupu faavae o le talalelei toefuataiina a Iesu Keriso. O iunite taitasi ua aofia ai ni otootoga e aoao ai ia e mafai e faufautua ma faiaoga ona faaaoga e sauniuni ai mo fonotaga a korama o le Peristua Arona ma Tamaitai Talavou ma vasega o le Aoga Sa. Ua valaaulia foi matua ma fautuaina e faaaoga i o latou aiga.
Ua faatulagaina iunite i se faasologa faalemasina e fesoasoani ai e faalaugatasia ia aafiaga o le aoaoina o le talalelei e talavou i le salafa o le Ekalesia. E tele taimi e sili atu ona tele otootoga e aoao ai i se iunite nai lo le mea e mafai ona aoao atu i se masina e tasi. E ao i taitai o uarota ma faiaoga o le autalavou ona fefautuaa’i faatasi e fuafua ai po o a otootoga e aoao ai, e aoao atu ai mai iunite taitasi. Afai o oe o se faufautua i le Perisitua Arona po o Tamaitai Talavou, talanoa ma le au peresitene o lau korama po o le vasega i le taimi e filifili ai otootoga e aoao mai ai. E mafai foi ona e valaaulia tagata o le korama ma le vasega, e talanoaina po o a mea latou te mananao ai pe manaomia ona aoaoina.
A o e fuafuaina po o le a le mea e aoao atu, ia mafaufau ma le agaga tatalo i lau autalavou. O a o latou aafiaga o i ai? O a luitau po o faaosoosoga o latou feagai? O a latou fesili o i ai? O a aoaoga faavae e manaomia ona latou malamalama ai e sauniuni ai mo lo latou lumanai? Atonu e te iloa ai e manaomia ona fetuutuunai lau fuafuaga ina ia mafai ai ona e fetuuna’ia pe a tulai mai ni manaoga fou po o ni fesili. Mo se faataitaiga, atonu e te maua ua manaomia e le autalavou le silia ma le vaiaso e talanoaina ai se autu. Ia avea tulaga e manaomia e le autalavou, ae lē o lau fuafuaga na muai faataatia, e taiala ai lou aoao atu.


c: text/html

text:
AUALA E OLA AI O SE KERISIANO
ʻAlofia Nei Masaniga pe a Faia se Suʻesuʻega
Tele Faamatalaga: Aua e te manatu e tatau ona e faamatala atu mea uma. Na faaaogā e Iesu fesili ina ia fesoasoani i tagata e mafaufau ma iloa ai le manatu autū. (Mat 17:24-27) O le fai atu o fesili, e ola ai le talanoaga ma fesoasoani e iloa ai mea o loo malamalama ma talitonu i ai lau tagata suʻesuʻe. (be 253 ¶3-4) Pe a fai atu se fesili, ia onosaʻi ma faatali mo le tali. Afai e sesē le tali a le tagata, ia fai atu nisi fesili e fesoasoani ai iā te ia e maua le manatu saʻo, nai lo o le taʻu saʻo i ai o le tali. (be 238 ¶1-2) Ia tautala i se auala e mafai ai e le tagata ona mātauina manatu fou.—be 230 ¶4.
Lavelave: ʻAlofia le taumafai e faamatala atu mea uma o loo e iloa e faatatau i se mataupu. (Ioa 16:12) Ia taulaʻi i le manatu autū o le palakalafa. (be 226 ¶4-5) E oo lava i le faamatala auʻiliʻili o isi manatu faaopoopo mananaia, e lē manino ai manatu autū. (be 235 ¶3) Pe afai ua malamalama le tagata i le manatu autū, ia see loa i le isi palakalafa.
Tau Ina Fai le Suʻesuʻega: O lo tatou sini ia pāʻia loto o tagata, ae e lē na o le tau ina fai o le suʻesuʻega. (Lu 24:32) Faaaogā le mana o le Afioga a le Atua e ala i le taulaʻi i mau autū i le lesona. (2Ko 10:4; Epe 4:12; be 144 ¶1-3) Faaaogā talafaatusa faigofie. (be 245 ¶2-4) Mātau talitonuga o le tagata faapea ni luʻi o ia fesagaʻia, ma ia fua i ai la oulua suʻesuʻega. Fai atu i ai fesili e pei o nei: “O le ā sou manatu e faatatau i mea ua e aʻoaʻoina mai i inei?” “O le ā e te aʻoaʻoina mai ai e faatatau iā Ieova?” “O ā aogā e te maua pe a faatatauina nei fautuaga?”—be 238 ¶3-5; 259 ¶2.

robotstxt: allowed

filter: keep


text:
Alofa: Fa'avae ai Aiga— Vaega 125
Sauni le malaga a Loimataoapaula ma Eteuati mo Tutuila
Ua tofo i tino matagi lelei e pei o lea upu. O fa’alogona ia ua o’o i ai Lameko ma Tagiilima ona o le taumafaiga a Loimataoapaula. Ua ta’ape le aofia ma le mama ua lomi ma le va’a ua goto i fa’aaloaloga na alo i ai Lameko ma Tagiilima ma o la aiga ona o le titi faitama ma le valevale alofa i fanau. Ua toe fo’i nei le aiga o Tagiilima i tua, ae ua taofi e le lo’omatua le afafine o lona tuagane ma lona to’alua se i o latou tafafao ona toe fo’i ai lea i tua, e sauni ai le la malaga i Tutuila.
O le ula tupe lea na vevesi ai Tagiilima ina ia au mai e fai ai le la fa’amau ma Pelesitene Kiligikoge, e ave’ese uma isi ula sa i le ua o le lo’omatua, ae mau lava le ‘ula lea, ua ma’ea fo’i ona mafaufau Tagiilima i le tagata e ave i ai le ula. Ina ua o’o i le taimi o le sua a le Fafifeau ma lona Faletua lea e masani ona alu i ai Loimataoapaula e fai a la feau ma tafao ai, na tula’i Tagiilima ma savali atu ma ua fa’aula ai le Fa’afeagaiga.
A’o fa’atasi ma mafuta Minalosa ma lona to’alua ma le aiga o le tuafafine o lona tama, na iloa ai e le teine uiga alofa ma uiga lelei o Tagiilima. O le tulaga lea na mata’ina e le to’alua o Minalosa, le tamaloa o Mikaele.
A fa’alogo mai Tagiilima o tau alu se tafaoga a lana fanau ma Minalosa ma lona to’alua, e taofi e le lo’omatua Mikaele, ona o le fia iloa e le lo’omatua po’o fea e tu ai Tutuila, a’o le a fo’i le olaga o ola ai tagata o lo’o nonofo i Tutuila. Ua fa’amatalatala uma nei e le tamaloa o Mikaele le tulaga o lo’o i ai Tutuila ae maise o le olaga o lo’o ola ma soifua ai ona tagata. A alu alu a la tala fetaui si tamaloa ma se tala fa’aletonuga a le lo’omatua, fa’alogo mai Minalosa ma tama o alu atu se tali e.
Ua o’o i Amerika le talanoaga, tami ane i Manu’a fa’asolosolo mai i Aunu’u, ae fa’ai’u i Olosega. Ua leai se nu’u o Tutuila e le i fa’amatalaina e Mikaele i le lo’omatua o Tagiilima. Ua uma le na ala ata, toe liliu mai i le isi ala ata. O le viliga lona tolu la o le ata, ua o’o ai loa i le aiga o Mikaele i Tutuila.
Ua fa’amatalatala nei e le tamaloa i a Tagiilima le pisinisi a lona tama o lo’o i ai nei i Tutuila. Na fesilisili nei le lo’omatua, “Mikaele, o lea ou te fa’alogologo atu, na o lou tama o lo’o ta’u mai, a’o fea o i ai si ou tina?” Ua punou le tamaloa ua le tautala i lea taimi, na tau mafaufau pe fa’ailoa atu i a Tagiilima le tulaga o lo’o i ai lona tina pe leai. “Mikaele a e le fia talanoa ai, ona ‘aua lea e te fa’amatala maia ia te a’u, ta talanoa i nisi mea o tutupu i Tutuila.”
Ua toe fa’asolosolo le talatalanoaga ma na i’u lava ina fesili le lo’omatua, “Mika, e fia la pasi a lou tama o lo’o i ai nei?” Ua ‘ata le tama ma tilotilo ane i le lo’omatua, “Tagiilima, i le taimi nei e fitu pasi a lo’u tama o lo’o i ai.” E le i uma atu le tala a le tamaloa ae tali mai lo’omatua, “Kai kele.”
Ua ‘ata Mikaele ma tali le fesili a Tagiilima, ma toe amata ai fo’i le viliga o le alaata fa i lea afiafi. Na fetaui lava le manava mai o le galuega a Emani ma Lolesio ma le tu a’e loa i luga o Mikaele, ua lagona le vaivai, ua fiu fo’i e tautala ma fa’amatala mea uma i le lo’omatua o Tagiilima.
“Mikaele, ai lava ua e le la va, ae o lo’o alu atu pea le fa’amasinosinoina o oe i fesili a le lo’omatua e tiga ai lou ulu a?” Na ata’ata Mikaele ma savali e fa’afetaui le o’o mai o Emani ma Lolesio lea ua manava mai a la galuega i lea taimi.
O le aso muamua na nonofo ai Mikaele ma Minalosa i le fale o Lameko ma Tagiilima, o le aso fo’i lea na so’o atoa ai le Fa’atoaga o Etena i le matamataga a Mikaele ma Minalosa, e pei ona fa’aigoa ai e tagata le fa’atoaga a Tagiilima.
Ua ofo le loto ma le mafaufau o Mikaele ma Minalosa i le va’ai atu i le isi itu, toe va’ai atu i le itu i sisifo, toe savavali atu i le isi itu i sasa’e o le fa’atoaga, o se fa’atoaga ua sili ona tele ma ua mautu mea uma e fa’agaioi ai. O le va’ai a Mikaele ma Minalosa, e nimonimo le va’ai atu i le isi itu o le fa’atoaga. O lea ua so’o atoa le maimoaga i le fa’atoaga o fuala’auaina, ae le i o’o atu i le itu o lo’o i ai le fa’aotaga o talo, ufi, fa’i, ta’amu ma le toga ‘ulu.
E faia pea!


text:
$3.2 miliona fausia ai falemai mo gasegase o le mafaufau
Na pau le itu lea ua tuuina atu i luma o le Faamasinoga Maualuga, o le $3.2 miliona mai i le Ofisa o le Initeria, e fausia ai se falema’i mo i latou e a’afia i le gasegase o le mafaufau, peitai e le o mautinoa le taimi tonu e amata ai lenei galuega e ui o lea ua maea ona faia le sauniga faapitoa e faapaia ai le amataga o le galuega.
O le taeao ananafi na toe valaauina ai i luma o le faamasinoga le mataupu lenei, lea na amata finau e le Loia Fautua mo tagata lautele, i le silia ma le 4 tausaga talu ai, peita’i ua toe laga ona o le mataupu faasaga i le tamaitai o Agnes Milovale, lea e aafia i le gasegase o le mafaufau, ae na taofia i le falepuipui ona o tuuaiga i lona faaoolima i se isi tamaitai e aafia foi i le gasegase o le mafaufau.
E tolu molimau na valaau e le malo i luma o le faamasinoga, mo se fa’amatalaga i le tulaga ua i ai lenei galuega. O le tamaitai o Sandy Tonumaipe’a mai le Ofisa o le TOFR, lea o lo o tauaaoina le tupe o lo o fuafua e fausia ai lenei galuega, o le susuga ia Joe Pereira lea o lo o pulea le Vaega a le Ofisa o Galuega e pasia ata mo galuega tetele, faapea ai ma le alii fomai ia Dr. Saipale Fuimaono mai le Soifua Maloloina.
Na faamaonia e Tonumaipea e faapea, o nai vaega laiti o lo o manaomia mai e le Central Medical Service(CMS) o lo o mafua ai ona tuai le galuega i le taimi nei, ae afai loa e pasia le talosaga ua tuuina atu i le CMS, ona tuuina atu loa lea o le galuega mo tauofoga, ma sosoo atu ai lava ma le filifilia o se konekarate latou te faatino le galuega.
Saunoa Tonumaipea, o manaoga mai le CMS e aofia ai tulaga o tupe ma gaioiga i lalo o le polokalama o le Medicare ma le Medicaid.
O lo o i ai le fuafuaga a le malo o se taimi lava o le tausaga nei e tatau ai ona amata lenei galuega.
Na tutulu le tamaitai loia fautua ia Ruth Risch-Fuatagavi a’o ia faailoa i le faamasinoga lona atugaluga o lo o i ai i lenei mataupu, ona o lo o toatele pea tagata o lo o aafia i le gasegase o le mafaufau, o lo o taofia i le falepuipui, ae foliga mai e le o mautinoa po o afea tonu e amata ai lenei falemai mo i latou.
Fai mai Fuatagavi, ua tele tausaga o taumafai pea lona ofisa e una’i lenei mataupu, ina ua tuuina atu se fautuaga mai le alii fomai o le mafaufau lea o lo o galue i le LBJ, ia Dr. Peni Biukoto e uiga i le le saogalemu o i latou uma e aafia i le gasegase o le mafaufau o lo o taofia i le falepuipui.
Na ioe le alii faamasino ia Michael Kruse i le atugaluga o le loia fautua, peitai i lona talitonuga, e le mafai ona iloilo faatasi e le faamasinoga i le taimi e tasi, mataupu a isi foi o lo o aafia i le gasegase o le mafaufau, sei vagana ai le tamaitai o Milovale lea e ana ia le mataupu o lo o i luma o le faamasinoga.
Saunoa Kruse, o le tele o taeao e usu mai ai i le galuega, na te vaaia ai i latou nei e aofia ai ma Milovale o lo o momoe solo i polotito o le fale faamasino, ma ua avea ai le fale faamasino ma nofoaga e faamautu mai i ai latou nei.
Na soisoi le alii faamasino ina ua ia toe manatua le sauniga lea na faia i le masina o Aperila e amata ai lenei galuega, peitai e foliga mai o lea lava e le’i mautu gaioiga o lo o manaomia.
Na taua e le loia a le malo, o Mitzie Folau, na mafua ona vave faia le sauniga lea i le masina o Aperila, ona o le taimi tonu lava lea na malaga mai ai sui o le Ofisa o le Initeria i le fu’a a le teritori, ma manatu ai loa le malo o se avanoa lelei lea e faia ai lea sauniga aua o lea ua auai mai le sui failautusi a le Initeria ia Anthony Babauta.
Na faamaonia e Pereira i le faamasinoga le maea lea ona tusia ma pasia le ata atoa o le galuega, ma ua latou tuuina atu foi i le konekarate ua latou filifilia e fausiaina le fale.
Ina ua fesiligia le alii fomai ia Dr. Fuimaono na ia taua ai e faapea, e tusa ma le toatolu i latou e aafia i le gasegase o le mafaufau o loo latou togafitiina i le taimi nei, ae talu ai e leai se fomai o le mafaufau o galue i le Soifua Maloloina, o le mafuaaga lea latou te faaaogaina ai le alii fomai o loo galue i le LBJ ia Dr. Biukoto, peitai o le faamatalaga e nofo lelei i le finagalo o le faamasino sili, ona o lona talitonuga o le Soifua Maloloina lea o loo i ai le matafaioi i lalo o le tulafono, latou te tuuina atu ai le tautua mo le tausia lelei o gasegase nei.
O le aso 20 Iulai lea ua toe tolopo i ai lenei iloiloga ma le faatonuga a le alii faamasino sili, o le aso lea e tatau ona oo atu ai le Faatonu le tumau o le Soifua Maloloina mo le taliina o nisi o fesili o loo fia malamalama i ai le faamasinoga.


text:
Tala 96: Faamālōlō e Iesu Ē Mama‘i
A O malaga Iesu i le nuu, e faamālōlō e ia ē ua mama‘i. O tala e uiga i nei vavega ua salalau i nuu ma taulaga uma. Ona aumaia lea iā te ia e tagata o ē pipili ma tauaso ma tutuli, ma le tele o ē mama‘i. Ma na faamālōlō i latou uma e Iesu.
E tusa ua tolu nei tausaga talu le papatisoina e Ioane o Iesu. Ma na ta‘u atu e Iesu i ona aposetolo ua toeitiiti ona alu lea o ia i Ierusalema, o le a fasiotia ai o ia, ma toe faatū mai le oti. I le taimi lava lea, sa faamālōlō pea e Iesu ma‘i.
O le tasi aso na a‘oa‘o ai Iesu i le Sapati. O le Sapati o se aso mālōlō mo Iutaia. O le fafine o loo e vaai atu iai sa ma‘i tele o ia. E 18 tausaga na lē mafai ai ona tū sa‘o o ia. Ona tuu lea e Iesu ona lima iā te ia, ma amata loa ona ia tū sa‘o. Ua malosi o ia!
Na feita tele ai le au ta‘ita‘i lotu. ‘E ono aso e tatau ai ona tatou galulue,’ o le valaau lea a se tasi o i latou aga‘i i le aofia. ‘O aso na mo faamālōlōga, ae lē o le Sapati!’
Ae na tali atu Iesu: ‘O outou o tagata leaga. Tou te tatalaina a outou asini ma ave e faainu i le Sapati. O lea pe e lē tatau ea ona faamālōlō si nei fafine, na ma‘i mo le 18 tausaga, i le Sapati?’ O le tali a Iesu na mamā ai nei tamāloloa leaga.
Mulimuli ane ona malaga lea o Iesu ma ona aposetolo aga‘i i Ierusalema. Ina ua latalata i latou i Ieriko, na faalogo ni tagata tauaso e to‘alua o loo malaga a‘e Iesu. O lea na la valaau ai: ‘Iesu e, fesoasoani mai iā i maua!’
Na talia e Iesu nei tauaso ma fesili: ‘O le ā lua te manana‘o ou te faia mo oulua?’ Sa la faapea mai: ‘Le Alii e, ia faapupula o ma mata.’ Ona pa‘i lea o Iesu i o la mata ma la fepulafi loa! Pe e te iloa aiseā na fai ai e Iesu na vavega uma? Auā e alofa o ia i tagata ma mana‘o e faatuatua atu tagata iā te ia. Ua tatou mautinoa fo‘i afai e pule o ia o se Tupu o le a lē toe ma‘i se tasi i le lalolagi.
Mataio 15:30, 31; Luka 13:10-17; Mataio 20:29-34.
Fesili
- O le ā na faia e Iesu a o malaga i le nuu?
- O le ā na ta‘u atu e Iesu i ona aposetolo pe tusa ua tolu tausaga talu ona papatisoina o ia?
- O ai tagata o loo i le ata, ma o le ā na faia e Iesu mo le fafine?
- Aiseā na mamā ai ta‘ita‘i lotu i le tali atu a Iesu i o latou manatu tetee?
- Ina ua latalata Iesu ma ona aposetolo i Ieriko, o le ā na faia e Iesu mo tagata tauaso e to‘alua?
- Aiseā na faia ai e Iesu vavega?
Fesili faaopoopo
- Faitau le Mataio 15:30, 31.
O ā faaaliga matagofie o le mana o Ieova na faaalia e ala iā Iesu, ma e faapefea ona aafia ai lo tatou malamalamaga e faatatau i folafolaga a Ieova mo le lalolagi fou? (Sala. 37:29; Isa. 33:24)
- Faitau le Luka 13:10-17.
E faapefea i le mea moni e faapea na faia e Iesu nisi o ana vavega e sili ona mata‘ina i le Sapati, ona faaalia ai le mapusaga o le a ia aumaia mo tagata a o faagasolo lana pulega i le Afe Tausaga? (Luka 13:10-13; Sala. 46:9; Mata. 12:8; Kolo. 2:16, 17; Faaa. 21:1-4)
- Faitau le Mataio 20:29-34.
E faapefea ona faaalia i lenei tala na fesoasoani atu Iesu i tagata e ui i le tele o ana mea na fai, ma o le ā ua tatou a‘oa‘oina mai lenei mea? (Teu. 15:7; Iako. 2:15, 16; 1 Ioa. 3:17)
Faitau Atili
O le Mana o Ai ua Faia ai Vavega?
Ua manatu uso o Iesu ua faalētonu lona mafaufau.


text:
VAEGA 6
O Suiga i se Faaipoipoga pe a Iai se Pepe
“O le fanau o le tofi lea mai iā Ieova.”
O se fiafiaga le fanau mai o se pepe, ae i le taimi e tasi o le a faaopoopo atu ai tiute tauave i se ulugalii. I le avea ai o ni mātua faatoʻā fai fanau, o le a oulua iloa ai e tele le taimi ma le malosi e alu i le tausiaina aʻe o se pepe. O le lē lava o le mālōlō ma le suiga o faalogona, o le a faapogaia ai faigatā i le lua mafutaga. E ao iā te oe ma lau paaga ona fai ni fetuutuunaʻiga, ina ia tausia le pepe ma faatumauina pea le lua faiā. E faapefea i fautuaga o loo i le Tusi Paia ona fesoasoani iā te oe e fesagaʻia na luʻi?
1. IA MALAMALAMA I SUIGA ONA O LE IAI O SE PEPE
LE MANATU O LE TUSI PAIA: “E faapalepale ma e agalelei le alofa.” O le alofa foʻi ʻe lē saʻili mo lona lava lelei, ma e lē itaitagofie.’ (1 Korinito 13:4, 5) I le avea ai o oe o se tinā faatoʻā fai fanau, e masani lava ona e naunau e alu uma lou taimi i lau pepe. Peitaʻi, e ono lagona ai e lau tane e pei ua e lē ano atu iā te ia. O lea, e ao ona e manatua e manaʻomia foʻi oe e lau tane. O le faaalia o le faapalepale ma le agalelei, e fesoasoani ai i lau tane e iloa o loo e manaʻomia moni o ia i le tausiaina o la oulua tama.
“Outou tane, ia faaauau ona nonofo faatasi ma i latou e tusa ma le poto.” (1 Peteru 3:7) Ia taumafai e malamalama o le a alu uma le malosi o lau avā i le tausia o le pepe. Ua iai isi ona tiute tauave ma e na te ono lagona le popolevale, lēlavā, ma le lotovaivai. E iai foʻi taimi o le a lē fiafia ai o ia iā te oe, ae e ao ona e lava papale pea, auā “e sili o lē e faagesegese lona ita nai lo o le toa.” (Faataoto 16:32) Ia faaalia le faautaga loloto ma ia lagolagosua atu pea i lau avā.
LE MEA E MAFAI ONA E FAIA:
Tamā: Ia fesoasoani i lau avā i le tausia o le pepe, e oo lava pe a taulaga i le pō. Ia faaalu le tele o lou taimi faatasi ma lau avā ma le lua pepe nai lo o isi mea
Tinā: Ia talia le fesoasoani a lau tane i le tausiaina o le pepe. Pe afai e lē faia e lau tane mea i le auala o loo e manaʻo ai, ia faaalia pea le agalelei ma faasino atu iā te ia le auala saʻo e faia ai nai lo o le faitio atu
2. IA FAAMALOSIA LE LUA FAIĀ
LE MANATU O LE TUSI PAIA: “Ona avea ai lea o i laʻua ma tino e tasi.” (Kenese 2:24) E tusa lava pe ua fai se lua fanau, ae e ao ona manatua o loo avea pea oulua ma “tino e tasi.” Ia fai taumafaiga uma e faamalosia ai pea le lua faiā.
Avā, ia talisapaia le fesoasoani ma le lagolagosua a lau tane. O lou faaalia o le lototalisapaia e mafai ona avea o se mea e “mālōlō ai.” (Faataoto 12:18) Tane, ia faatāuaina lau avā ma taʻu atu e te alofa tele iā te ia. Ia faailoa atu lou talisapaia o le auala o loo ia tausia ai lo oulua aiga.
“Aua neʻi saʻilia e se tasi lona lava lelei, a ia faaauau ona saʻili le lelei o isi.” (1 Korinito 10:24) Ia faia le mea e sili ona lelei mo lau paaga. Ia faaalu se taimi e te lua talatalanoa ai, ma ia faamālō ma faalogologo atu le tasi i le isi. Ia aua neʻi manatu faapito e tusa ai o manaʻoga tau i feusuaʻiga, ae ia manatu mamafa i manaʻoga o lau paaga. Ua faapea mai le Tusi Paia: ʻAua le faafiti le tasi i le isi i lenei mea, seʻiloga e malilie faatasi i ai.’ (1 Korinito 7:3-5) Ia talanoa e tusa ai o lea mataupu ma ia faailoa atu ou faalogona moni. O lou onosaʻi ma lou taumafai e malamalama, o le a faamalosia ai pea la oulua faiā.
LE MEA E MAFAI ONA E FAIA:
Ia iai se taimi e te lua mafuta ai na o oulua
Ia faaali atu lou alofa e ala i le faia o ni mea lāiti e pei o le avatu i lau paaga o se meaalofa laʻitiiti, pe lafo atu foʻi iā te ia se feʻau tusitusia
3. AʻOAʻOINA O LE PEPE
LE MANATU O LE TUSI PAIA: “Na e iloa foʻi tusitusiga paia talu ona e laʻitiiti, lea e mafai ona faapotoina ai oe mo le faaolataga.” (2 Timoteo 3:15) Ia iloilo le auala e aʻoaʻo ai le lua tama. E tele mea e mafai e le pepe ona aʻoaʻoina a o leʻi fanau mai. A o iai i totonu o le manava o le tinā, e mafai e le pepe ona iloa lou leo ma ou faalogona. Ia faitau atu iā te ia se tusi a o tama meamea. E ui lava e lē malamalama i ai o ia, ae e ono mafai ona fesoasoani lenā mea iā te ia e fiafia ai e faitau tusi pe a matua.
E mafai ona e aʻoaʻoina le pepe e tusa lava pe e laʻitiiti. O lea, ia talatalanoa atu pea iā te ia e uiga iā Ieova, ma ia tatalo iā Ieova a o faalogo atu o ia. (Teuteronome 11:19) Ia talanoa foʻi e uiga i mea na faia e le Atua e oo lava i taimi e tou te taaalo faatasi ai. (Salamo 78:3, 4) A o tuputupu aʻe le lua tama, o le a ia mātauina lo oulua alofa iā Ieova, ma o le a alofa ai foʻi o ia iā Ieova.
LE MEA E MAFAI ONA E FAIA:
Ia tatalo faapitoa mo le atamai e aʻoaʻoina ai le lua tama
Ia aʻoaʻo le pepe i ni upu tāua ma ni faaupuga pupuu, e vave ona ia aʻoaʻoina


text:
E tatau ona tatou atiina ae le malosiaga e vaai atu ai i alii, e le o tagata o loo latou i ai i le taimi nei ae o tagata e mafai ona avea ai i latou.
Ou uso e, e faalua i tausaga taitasi ona faatumulia atoatoa lenei Maota Autu ofoofogia mo Konafesi i le au perisitua a le Atua pe a tatou potopoto e faalogologo i savali o musumusuga. O loo i ai se agaga ofoofogia lea e faatumulia ai le sauniga aoao a le au perisitua o le Ekalesia. O lenei agaga e sau mai le Maota Autu mo Konafesi ma ulu atu ai i maota uma o loo potopoto ai atalii o le Atua. Ua tatou lagonaina moni lena agaga i le po nei.
I ni nai tausaga ua mavae, a o lei fausiaina lenei Maota Autu matagofie mo Konafesi, sa auai ai se tagata na asiasi atu i le Lotoa o le Malumalu i le Aai o Sate Leki i se sauniga o le konafesi aoao i le Tapeneko. Sa ia faafofoga i savali a le Usoga. Sa ia faalogo ma le totoa i tatalo. Sa ia faalogo i musika matagofie a le Aufaipese a le Tapeneko. Sa maofa o ia i le mamalu o le okeni ofoofogia a le Tapeneko. Ina ua maea le sauniga sa lagona atu e se tasi o ia o faapea mai, “Ou te tuu atua mea uma ou te maua pe a ou iloaina e moni mea na tautalagia e na failauga i le asō.” O le uiga o lana saunoaga, “Maimau pe ana i ai sa’u molimau o le talalelei.”
E matuai leai lava se mea i lenei lalolagi o le a aumaia se mafanafana ma se fiafiaga sili atu nai lo se molimau o le upumoni. E ui lava i le eseese o malolosi o molimau, ae ou te talitonu o loo i ai i alii uma po o alii talavou uma o loo i ai iinei i le po nei se molimau. Afai e te lagona e te lei mauaina lava se molimau malosi o loo e manao i ai, ou te apoapoai atu ia te oe ia e galue ina ia e maua lena molimau. Afai e malosi ma mauaa, galue ia faatumauina i lena ala. Ua matuai faamanuiaina lava i tatou i le i ai o se malamalama o le upumoni.
O la’u savali i le po nei, uso e, e faapea, e matua anoanoai tagata e itiiti pe leai foi se molimau i le taimi nei, peitai, o loo latou naunau ina ia maua lena molimau pe afai tatou te naunau e faia se taumafaiga e faasoa atu a tatou lava molimau ma fesoasoani ia i latou ia suia. I nisi tulaga e mafai ona tatou tuuina atu se uunaiga mo se suiga. O le a ou talanoa muamua atu ia i latou o tagata o le ekalesia ae e le o tuuto atoatoa i le talalelei i le taimi nei.
I le tele o tausaga ua mavae, i se konafesi faale-eria i Helsinki, Finelani, sa ou faalogo ai i se savali mamana, musuia ma e manatua pea sa tuuina mai i se sauniga a tina ma afafine. E le o galo lava ia te au lena savali, e ui ua toeitiiti atoa le 40 tausaga ua tea talu ona ou faalogo i ai. Faatasi ai ma le tele o upumoni sa talanoa i ai le failauga, sa ia faapea mai e manaomia e se tamaitai ona ta’u atu ia te ia e lalelei o ia. E manaomia ona ta’u atu ia te ia e faatauaina o ia. E manaomia ona ta’u atu ia te ia e le faatauvaa o ia.
Uso e, ou te iloa o alii e faapena foi e pei o tamaitai i lenei tulaga. E manaomia ona ta’u mai ia i tatou e i ai so tatou taua, tatou te mafaia se mea ma e le faatauvaa i tatou. E manaomia ona tuu mai ia i tatou se avanoa e auauna atu ai. Mo na tagata o le ekalesia ua le o toe toaaga pe ua faatuutuu ma ua leai se naunautaiga, e mafai ona tatou saili atu ma le agaga tatalo i nisi o auala e aapa atu ai ia i latou. O le talosagaina o i latou e auauna atu i ni nai mea e gafatiaina atonu o le a avea ma pogai latou te manaomia e toe malolosi mai ai ma toaaga. Ae o na taitai o e mafai ona fesoasoani atu i lenei tulaga, o nisi taimi e le fia mananao ai e faia lea mea. E manaomia ona tatou manatua pea o tagata e mafai ona sui. E mafai ona latou lafoai ni mausa leaga. E mafai ona latou salamo mai solitulafono. E mafai ona latou umia ma le agavaa le perisitua. Ma e mafai ona latou auauna atu ma le filiga i le Alii. Sei ou tuuina atu ni nai faataitaiga.
Ina ua faatoa avea lava au ma uso o le Korama a Aposetolo e Toasefululua, sa ou maua le avanoa e faatasi ai ma Peresitene N. Eldon Tanner, o se fesoasoani ia Peresitene Tavita O. MaKei, i se konafesi faalesiteki i Alberta, Kanata. I le taimi o le sauniga, sa faitau atu ai e le peresitene o le siteki ia igoa o uso e toafa ua agavaa mo le faauuina o ni toeaina. O alii nei sa silafia e Peresitene Tanner, aua sa nofo ai o ia i se tasi taimi i lena eria. Ae sa silafia ma manatua e Peresitene Tanner i latou i o latou olaga sa i ai muamua ma na te leiloaina ua suia o latou olaga ma ua agavaa atoatoa e avea ma ni toeaina.
Sa faalau e le peresitene o le siteki le igoa o le alii muamua ma fai atu ia te ia e tulai mai. Sa musumusu mai Peresitene Tanner ia te au, “Vaai atu ia te ia. Ou te lei mafaufauina o le a faauu o ia.” Sa faalau e le peresitene o le siteki le igoa o le alii lona lua, ma ia tulai ae. Sa toe eu lemu au e Peresitene Tanner ma faailoa mai lona maofa. Ma sa faapena ai lava i uso uma e toafa.
Ina ua maea le sauniga, sa ma maua ma Peresitene Tanner le avanoa e faamalo ai i nei uso e toafa. Sa latou faaali mai e mafai ona suia tagata.
I le vaitau o le 1940 ma le 1950, sa lauiloa ai se leoleo o se falepuipui i Amerika, o Clinton Duffy, mo ana taumafaiga ia toe faaleleia alii i totonu o lana falepuipui. Sa fai mai se tasi o faitioga, “E te leiloa o nameri e le mafai ona suia o latou tulaga?”
Sa tali atu Leoleo Duffy, “E tatau ona e iloa ou te le o galue ma ni nameri. O loo ou galue i tagata, ma e suia tagata i aso uma.”1
I le tele o tausaga talu ai sa ou maua ai se avanoa e galue ai o se peresitene o le Misiona a Kanata. O iina sa i ai se matou paranesi e toalaiti lava le au perisitua. Sa i ai lava se faifeautalai e pulefaamalumalu i le paranesi. Sa ou maua se uunaiga malosi e manaomia ona i ai se tagata o le au paia e pulefaamalumalu i le paranesi iina.
Sa i ai se tagata matua i le paranesi o se tiakono i le Perisitua Arona ae sa le auai pe lei lava foi lona auai ina ia siitia ai le perisitua. Sa musuia au e valaau o ia e avea ma peresitene o le paranesi. Ou te manatua pea le aso sa faia ai le ma faatalanoaga ma ia. Sa ou tau atu ia te ia ua musuia au e le Alii e valaau o ia e avea ma peresitene o le paranesi. Ina ua maea le tele o lona faatautee, ma le tele o le faamalosiauga a lona faletua, sa ia faailoa mai ai loa o le a ia galue. Sa ou faauuina o ia o se ositaulaga.
O le amataga fou lena mo lea alii. Sa vave lava ona faatulagaina lona olaga, ma sa ia faamautinoa mai ia te au o le a ia ola i poloaiga e pei ona faamoemoeina o ia e ola ai. I ni nai masina mulimuli ane sa faauuina o ia o se toeaina. Mulimuli ane sa malaga o ia ma lona faletua ma le aiga i le malumalu ma faamauina ai. Sa faamisiona le la fanau ma faaipoipo i le maota o le Alii.
O nisi taimi o le faailoa atu i o tatou uso o loo manaomiaina ma faatauaina i latou e mafai ona fesoasoani ia i latou e laa atu ai i le tuuto ma le toaaga atoa. E mafai ona moni lenei mea i e umiaina le perisitua e tusa lava po o le a le matua. O lo tatou tiutetauave lea ia tuu atu ia i latou ni avanoa e ola ai e pei ona tatau ai. E mafai ona tatou fesoasoani ia i latou ia faatoilalo o latou vaivaiga. E tatau ona tatou atiina ae le malosiaga e vaai atu ai i alii, e le o tagata o loo latou i ai i le taimi nei ae o tagata e mafai ona avea ai i latou pe a latou mauaina ni molimau o le talalelei a Keriso.
Sa i ai se taimi sa ou auai ai i se fonotaga i Leadville, Colorado. O Leadville e taatia i le maualuga e silia ma le 10,000 futu (3,000 m). Ou te manatua lena fonotaga patino ona o le maualuga tele o le nofoaga, ae ou te manatua foi le mea sa tupu ai i lena afiafi. Sa na o sina vaega toalaiti o le au perisitua sa i ai. Sa pei foi o le paranesi i le Misiona a Kanata, sa pulefaamalumalu ai foi se faifeautalai ma o le tulaga lava lena sa i ai.
O lena po sa matagofie le matou fonotaga, ae a o matou usuina le pese faaiu, na oo mai le musumusuga e ao ona i ai se peresitene o le paranesi i le lotoifale e pulefaamalumalu. Sa ou faliu atu i le peresitene o le misiona ma fesili atu, “Pe le o i ai se tasi iinei e mafai ona pulefaamalumalu—se alii i le lotoifale?”
Sa ia tali mai, “Ou te le iloa se tasi.”
I le taimi a o usuina lena pese, sa ou tilotilo ma le totoa i alii sa nonofo i laina e tolu muamua. Sa foliga mai na taulai atu lo’u gauai i se tasi o uso. Sa ou fai atu i le peresitene o le misiona, “Faamata e mafai ona avea o ia ma peresitene o le paranesi?”
Sa ia tali mai, “Ou te leiloa. Masalo e mafai.”
Sa ou fai atu, “Peresitene, o le a ou ave o ia i totonu o le isi potu ma faatalanoa o ia. Ia e saunoa atu pe a uma le pese faaiu seia ma toe foi mai.”
Ina ua ma toe savavali atu i le potu, sa faaiu e le peresitene o le misiona lana molimau. Sa ou tuu atua le igoa o le uso e avea ma peresitene fou o le paranesi. Talu mai lena lava aso, ua i ai lava se tagata i le lotoifale i Leadville, Colorado, e taitaia le iunite iina.
O le mataupu faavae lava lea e tasi, uso e, e faaaoga foi ia i latou e lei avea ma ni tagata o le ekalesia. E tatau ona tatou atiina ae le malosiaga e vaai atu ai i alii, e le o tagata o loo i ai ae o tagata o le a mafai ona avea ai i latou pe a avea i latou ma tagata o le Ekalesia, pe a i ai sa latou molimau o le talalelei, ma pe a ogatusa o latou olaga ma ona aoaoga.
I le tausaga e 1961 sa faia ai se konafesi i le lalolagi atoa mo peresitene o misiona, ma sa aumai uma ai peresitene o misiona o le Ekalesia i le Aai o Sate Leki mo na fonotaga. Sa ou sau i le Aai o Sate Leki mai lau misiona i Toronto i Kanata.
I se tasi o fonotaga patino, na faatoa foi mai ai N. Eldon Tanner, o le sa avea ma Fesoasoani i le Korama a le Toasefululua, mai lona uluai aafiaga a o pulefaamalumalu i le misiona i Peretania Tele ma Europa i sisifo. Sa ia faamatalaina se faifeautalai o le sa avea ma se faifeautalai sa matua sili ona faamanuiaina i faifeautalai uma lea sa la feiloai i faatalanoaga sa ia faatautaia. Sa ia fai mai a o ia faatalanoaina lena faifeautalai, na ia fai atu ia te ia, “Ou te manatu o tagata uma sa e papatisoina na o mai i le Ekalesia o ni tagata sa faafesootai mai.”
Sa tali mai le alii talavou, “Leai, sa matou maua i latou uma e ala i le talai tu’itu’i.”
Sa fesili atu Uso Tanner ia te ia po o le a se mea sa ese ai e uiga i lana auala—aisea na matua tulaga ese ai le manuia ae sa le faapena isi. Sa fai mai le alii talavou sa ia taumafai e papatiso tagata uma sa ia feiloai i ai. Sa ia fai mai afai na te tuitui atu i le faitotoa ma vaaia se alii o ulaula se sikā ma ofu i ni lavalava tuai ma foliga mai e le naunau i soo se mea—aemaise lava i mea tau lotu—o le a vaai faalemafaufau le faifeautalai i le tulaga o le a foliga i ai lea alii i nisi tulaga o le a ese mai ai. I lona mafaufau na te vaai ai ia te ia ua sele mama lana soesa ma o loo ofuina se ofutino paepae ma se ofuvae paepae. Ma sa mafai ona vaaia e le faifeautalai ia lava o taitai atu lena alii i le vai o le papatisoga. Sa ia fai mai, “Pe a ou vaai atu i se tasi i lena ala, ou te maua le malosi e tuu atu ai lau molimau ia te ia i se ala e mafai ai ona pai atu i lona loto.”
Ua ia i tatou le tiutetauave e vaai atu ai i a tatou uo, a tatou paaga, o tatou tuaoi i lenei ala. Ou te toe fai atu, ua ia i tatou le tiutetauave e vaai atu ai i tagata, e le o le tagata o loo latou i ai ae o tagata e mafai ona avea ai i latou. Ou te augani atu ia te outou ia mafaufau ia i latou i lenei ala.
Uso e, sa tau mai e le Alii ia i tatou se mea e uiga i le taua o lenei perisitua o loo tatou umia. Sa Ia tau mai ia i tatou e faapea tatou te mauaina faatasi ma se tautoga ma se feagaiga. Sa Ia tuu mai ia i tatou se faatonuga lea e tatau ona tatou faamaoni ma tumau ai i mea uma tatou te maua, ma ua ia i tatou le tiutetauave e tausia ai lenei feagaiga e oo lava i le iuga. Ona foai mai ai lea e le Tama o mea uma o ia te Ia ia i tatou.2
O le lototele o le upu lea e tatau ona tatou faalogo i ai ma taofimau i o tatou loto—le lototele tatou te fulitua ai i faaosoosoga, le lototele e sii ai o tatou leo e molimau atu ai i tagata uma tatou te feiloai, i le manatuaina e tatau ona maua e tagata uma se avanoa e faalogo ai i le savali. E le o se mea faigofie lea mo le toatele e fai. Ae e mafai ona tatou talitonu i upu a Paulo ia Timoteo:
“Aua ua le foaiina mai e le Atua ia te i tatou le Agaga e mata’u ai, a o le Agaga e faamalosi ai, ma alofa ai, ma mafaufau tonu ai.
“O lenei, aua e te mā i le molimau i lo tatou Alii.”3
Ia Me o le 1974 sa ma i ai ma Uso John H. Groberg i Atumotu o Toga. Sa i ai so ma taimi faatulagaina e asiasi ai i le tupu o Toga, ma sa matou feiloai ma ia i se sauniga aloaia. Sa matou feiloai i tulaga faaaloalo masani. Peitai, ae ma te lei tuumuli, sa tau atu e John Groberg se mea sa lei masani ai. Sa ia fai atu, “Lau Afioga, e tatau ona avea moni lava oe ma se Mamona atoa ai ma au auauna, aua o le a matua foia ai ou faafitauli ma o latou faafitauli.”
Sa matua ata fiafia le tupu ma tali mai, “John Groberg, masalo e sao oe.”
Sa ou mafaufau i le Aposetolo o Paulo i luma o Akeripa. Sa ou mafaufau i le tali a Akeripa i le molimau a Paulo: “O se mea itiiti ona e faaliliuina lea o au e fai ma Kerisiano.”4 Sa i ai ia Uso Groberg le lototele e tuu atu ai lana molimau i se tupu.
O le po nei e faitau afe i tatou o loo auauna atu i le taimi atoa i le Alii o ni Ana faifeautalai. I se tali i se valaauga, ua latou tuua ai o latou aiga, auaiga, uo, ma aoga ae o atu e auauna. E fesiligia e i latou e lē malamalama le fesili: “Aisea latou te tali atu ai ma le naunautai ma loto e foai atu le tele o mea?”
E mafai ona tali atu a tatou faifeautalai i upu a Paulo, lena faifeautalai silisili o anamua: “Aua afai ou te folafola le tala lelei, e le se mea lea ou te mitamita ai, aua ua leai sa’u faitalia i lea mea; oi talofa foi ia te au, pe a ou le folafolaina le tala lelei!”5
O loo i ai i tusitusiga paia le folafolaga aupito sili ona fitoitonu, le tiutetauave aupito sili ona noatia, le poloaiga aupito sili ona tuusao ua tuuina mai e ala mai i le Alii toetu ina ua faaali atu o Ia i Kalilaia i soo e toasefulutasi. Sa Ia fetalai mai:
“Ua tuuina mai ia te au le pule uma lava i le lagi ma le lalolagi.
“O lenei, ia outou o atu e fai nuu uma lava ma soo, ma papatiso atu ia te i latou i le suafa o le Tama, ma le Atalii, ma le Agaga Paia:
“Ia outou aoao atu ia te i latou ia tausi i mea uma ua ou fai atu ai ia te outou; faauta foi, ou te ia te outou i aso uma lava, e oo lava i le gataaga o le lalolagi.”6
O le poloaiga paia, ua o mai faatasi ma lana folafolaga mamalu, o la tatou anavatau lea o le asō, e pei lava foi ona i ai i le taulotoaiga o taimi. O le galuega faafaifeautalai o se vaega autu o Le Ekalesia a Iesu Keriso o le Au Paia o Aso e Gata Ai. Sa i ai lava, ma o le a i ai pea. E pei ona tautino mai e le Perofeta o Iosefa Samita: “I mea uma ua talanoaina, o le tiute aupito silisili ma taua o le talai atu lea o le Talalelei.”7
I totonu o le lua tausaga puupuu, o faifeautalai faamisiona uma o loo auauna i le taimi nei i lenei autau mamalu a le Atua o le a faamaeaina a latou galuega faamamaluina ma o le a toe foi atu i o latou aiga ma ē pele. O e e suitulaga ia i latou o loo maua i le po nei i e o loo umiaina le Perisitua Arona o le Ekalesia. Alii talavou, ua outou sauni ea e tali mai? Ua outou naunau ea e galulue? Ua outou saunia ea e auauna atu?
Sa aoteleina e Peresitene Teila ia agavaa: “O ituaiga o alii tatou te mananao i ai e avea ma ē e tauaveina lenei savali o le talalelei o ni alii e faatuatua i le Atua; ni alii e faatuatua i la latou tapuaiga; ni alii e faamamaluina o latou perisitua; … ni alii e faatumulia i le Agaga Paia ma le mana o le Atua[;] … ni alii o le mamalu, amiosao, amiomama ma le paia.”8
Uso e, ua poloaiina i tatou taitoatasi e faasoa atu le talalelei a Keriso. Pe a ogatasi o tatou olaga ma tulaga faatonuina a le Atua lava Ia, o i latou o loo tatou uunaiaina o le a le gagana lava i nei upu faavauvau: “Ua mavae ona po o le seleselegasaito, ua uma le tausaga vevela, a e le faaolaina i tatou.”9
O le Leoleo Mamoe atoatoa o agaga, le faifeautalai na togiolaina tagata, na Ia tuu mai ia i tatou Lana faamautinoaga:
“Ma afai e faapea lua te galulue i o oulua aso uma i le alagaina o le salamo i lenei nuu, ma aumai, na o se agaga e toatasi ia te au, e matua tele lava lo oulua olioli faatasi ma ia i le malo o lo’u Tama!
“Ma o lenei, afai o le a tele lo oulua olioli faatasi ma se agaga e toatasi na oulua aumai ia te au i le malo o lo’u Tama, e matua tele atu lo oulua olioli pe afai lua te aumai ni agaga e toatele ia te au!”10
Ona o Ia o le na fetalaia nei upu, ou te tautino atu ai la’u molimau patino. O Ia o le Alo o le Atua, lo tatou Togiola, ma lo tatou Faaola.
Ou te tatalo ina ia tatou maua le lototele e faaloaloa atu ai le lima faaaumea, le naunautaiga e taumafai ma saga taumafai ai pea, atoa ai ma le lotomaualalo o loo manaomia e saili ai le taitaiga mai lo tatou Tama a o tatou faataunuuina lo tatou tiutetauave e faasoa atu le talalelei. Ua i o tatou luga le tiutetauave, uso e. I le suafa o Iesu Keriso, amene.
Faaali Mau Faasino
-
1. I le Bill Sands, The Seventh Step (1967), 9.
-
2. Tagai Mataupu Faavae ma Feagaiga 84:33–39.
-
3. 2 Timoteo 1:7–8.
-
4. Galuega 26:28.
-
5. 1 Korinito 9:16.
-
6. Mataio 28:18–20.
-
7. Aoaoga a Peresitene o le Ekalesia: Iosefa Samita (2007), 330.
-
8. Aoaoga a Peresitene o le Ekalesia: Ioane Teila (2001), 73.
-
9. Ieremia 8:20.
-


text:
AUALA E OLA AI O SE KERISIANO
Pe a E Tau i se Tamaitiiti i le Talaʻiga
Pe a ō atu i se fale i le talaʻiga ae tatala mai e le tamaitiiti le faitotoʻa, e tatau ona fesili i ai pe mafai ona tatou talanoa i ona mātua. O le faia faapea, e faaalia ai lo tatou faaaloalo i mātua. (Fat 6:20) E lē tatau ona ō i totonu o le fale pe a valaaulia mai i tatou e le tamaitiiti. Afai e lē o avanoa mātua, e ao ona tatou toe asiasi atu i se isi taimi.
Pe afai o se tamaitiiti e pe ā ma le 15 i le 19 tausaga, e talafeagai pea ona fesili atu mo ona mātua. Afai e lē o avanoa mātua, ia fesili i le talavou pe faataga e ona mātua ona ia tuuina ni ana tusi faitau. Afai e faataga, ia tuu atu iā te ia ni lomiga pe faaali atu foʻi i ai la tatou Upega tafaʻilagi.
Pe a toe asia se talavou na faaalia le fiafia, e ao ona fesili i ai pe mafai ona tatou talanoa i ona mātua. O le faia faapea, e mafai ona faamatala atu ai i mātua le fuafuaga o la tatou asiasiga, ma faaali i ai fautuaga aogā ma maufaatuatuaina o loo i le Tusi Paia mo aiga. (Sl 119:86, 138) O le faaalia o le faaaloalo ma le manatu mamafa i mātua, o le a avea ma molimau lelei ma e ono maua ai isi avanoa e faasoa atu ai le tala lelei i le aiga.—1Pe 2:12.


text:
Faasino Mataupu mo le Ala Mai! 2016
“Faafetai mo le saunia mai o nei mekasini i le taimi talafeagai.”
I le avea ai o Amy o se tinā, ua ia maua fautuaga aogā mo aso taʻitasi i le Ala Mai! E pei o Amy, ua maua foʻi e le faitau miliona aogā mai i lenei lomiga e taʻilua masina ma maua. Asiasi i le www.jw.org/sm ina ia iloilo ai mataupu o le 2016 o loo taʻua i lalo.
ATUNUU MA TAGATA
FAASAIENISI
Aa o le Maso: Nu. 6
Ua o le Loi: Nu. 3
Faagasologa o le Ola o se Ituaiga Alisi: Nu. 4
Le Auala e Sui ai e se Ituaiga o Gufee Lona Lanu: Nu. 1
Se Elemeni Ofoofogia (kaponi): Nu. 5
FAATALANOAGA
Faamatala e se Saienitisi Lona Faatuatuaga (Y. Hsuuw): Nu. 2
FAIĀ FAALETAGATA
Aʻoaʻo Lau Tama e Faatatau i Feusuaʻiga: Nu. 5
Auala e Maua ai ni Uō Moni: Nu. 1
Fesoasoani i Lou Alo e Feagai ma Suiga i le Tino: Nu. 2
Le Auala e Faaalia ai le Faaaloalo (faaipoipoga): Nu. 6
Le Auala e Talanoa ai Faafitauli (aiga): Nu. 3
LE MANATU O LE TUSI PAIA
Aulelei Faaletino: Nu. 4
Faatuatua: Nu. 3
Lagi: Nu. 1
Lotofaafetai: Nu. 5
Popole: Nu. 2
Tausi Taimi: Nu. 6
LOTU
Le Manatu o le Tusi Paia i Faiga Faatauatane ma Tauafafine: Nu. 4
Le Tusi Paia—Aiseā e Tutasi Ai? Nu. 2
Pe na Soifua Moni Iesu? Nu. 5
MATAUPU ESEESE
MOLIMAU A IEOVA
SOIFUA MĀLŌLŌINA MA FUALAAU


text:
O LE TALA IA NOA MA LANA FA'ATO'AGA
Ina ua uma le lolo, sa fai le faatoaga a Noa, tele ituaiga laau eseese ua iai. Sa iai foi satani , ma sa fai lana lafu manu. Ua galue lava le tagata ia i lana galuega; peitai ua oo i le isi aso , ua oo ane Satani ma mana’o e fai faatasi le la togavine ma Noa.. I le ua amata ona toto le vine, ma ua tatupu. Ua oo i le aso muamua, ua alu satani ua fasi le mamoe, ua faapale le toto o le mamoe i le fagu, ona alu lea ua fui ai le toga vine, ua oo i le aso lona lua ua fasi e satani le liona, ua faapale foi le toto ole liona, ona ia fui ai foi lea o le toga vine , aso tolu, ua fasi le puaa, ua faapale foi le toto ma ua fui ai le toga vine. Ua oo i le aso fa, ona ia fasi lea o le manuki, faapale le toto ma ua fui ai le toga vine. O si toeina o Noa ua oso le masalo ma ua ia fesiligia loa Satani i le mafaufauga o iai.
Ua tali atu Satani, e te silafia Noa, a oo i le taimi e selesele ai le fua o le vine, ona fai lea o nai a ta fagu vine. E inu loa ai loa le tagata i le ipu vine muamua, o le manaia ia o le lagona, filemu lava pei se mamoe, ae a uma le ipu vine lona lua, lagona loa le malosi pei se liona, ua na o le fia toa solo, uma loa le ipu vine lona tolu, ua amata ona faaleaga mea pei se puaa, ae uma ane le ipu vine lona fa, ua faavalevalea pei se manuki.
Ole tala lena le autalavou e, ua faalogo o le tele ia o le sua ole vine o lo ‘o gaosi e o tatou lima, ia faaeteete ai, aua le tago iai, auā e leaga, na o le fia malosi, faaleagamea ma le faavalevalea e maua ai.
Ua tali atu Satani, e te silafia Noa, a oo i le taimi e selesele ai le fua o le vine, ona fai lea o nai a ta fagu vine. E inu loa ai loa le tagata i le ipu vine muamua, o le manaia ia o le lagona, filemu lava pei se mamoe, ae a uma le ipu vine lona lua, lagona loa le malosi pei se liona, ua na o le fia toa solo, uma loa le ipu vine lona tolu, ua amata ona faaleaga mea pei se puaa, ae uma ane le ipu vine lona fa, ua faavalevalea pei se manuki.
Ole tala lena le autalavou e, ua faalogo o le tele ia o le sua ole vine o lo ‘o gaosi e o tatou lima, ia faaeteete ai, aua le tago iai, auā e leaga, na o le fia malosi, faaleagamea ma le faavalevalea e maua ai.


text:
Vaega 38
1–6, O Keriso na foafoaina mea uma; 7–8, Ua i ai o ia i le lotolotoi o lana Au Paia, o e ua lata ona vaai ia te ia; 9–12, Ua leaga tagata uma i ona luma; 13–22, Ua faasaoina e ia se laueleele o le folafolaga mo lana Au Paia mo le olaga nei ma le faavavau; 23–27, Ua poloaiina le Au Paia ia tasi ma manatu le tasi i le isi o ni uso; 28–29, Ua valoia taua; 30–33, O le a tuu mai i le Au Paia le mana mai luga ma ia o atu i totonu o atunuu uma; 34–42, Ua poloaiina le Ekalesia ia tausi i e ua matitiva ma e ua lē tagolima ma saili oa o le faavavau.
1 Ua faapea ona fetalai mai o le Alii lo outou Atua, o Iesu Keriso lava, o le O aAʼu Silisili, o le Alefa ma le Omeka, o le eamataga ma le gataaga, o ia lava lea na silasila atu i luga o le vavaloloa lautele o le faavavau, ma iʼau serafi uma o le lagi, ae olei ufaia le lalolagi;
2 O lea lava e tasi ua asilafia mea uma, aua ua i luma o oʼu mata emea uma;
3 O Aʼu lava lea e tasi o lē na tautala atu, ma afaia ai le lalolagi, ma o mea uma na oo mai e ala mai ia te aʼu.
4 O Aʼu lava lea e tasi o lē na avea le aSiona a Enoka i loʼu lava loto; ma e moni, Ou te fai atu, o le toatele lava lea o e na etalitonu i loʼu igoa, ona o Aʼu o Keriso, ma o loʼu lava igoa, e ala i le mana o le itoto na Ou faamasaaina, na Ou aioi atu ai i luma o le Tamā mo i latou.
5 Ae faauta, o le toega o e ua aamioleaga ua Ou taofia i efilifili o le pouliuli seia oo i le ifaamasinoga o le aso tele, lea o le a oo mai i le iuga o le lalolagi;
6 Ma o le a faapea lava ona Ou faia ia taofia e ua amioleaga, o e e lē fia faalogo i loʼu leo ae faamaaa o latou loto, oi talofa, oi talofa, oi talofa, o lo latou malaia lea.
7 Ae faauta, e moni, e moni, Ou te fai atu ia te outou ua i o outou luga oʼu amata. Ua Ou i ai i etotonu ia te outou ae ua lē mafai ona outou vaai mai ia te aʼu;
8 Ae ua lata ona oo mai o le aso o le a outou avaai mai ai ia te aʼu, ma outou iloa ai ua i ai Aʼu; ona ua lata ona saeluaina o le veli o le pouliuli, ma o ia o lē e lei efaamamaina o le a lē igafatiaina le aso.
9 O le mea lea, fusi i o outou sulugatiti ma saunia. Faauta, ua a outou le amalo, ma o le a lē manumalo le fili.
10 E moni Ou te fai atu ia te outou, ua outou amama, ae lē o outou uma; ma ua leai ni isi tagata o e ua Ou efiafia tele i ai;
11 Ona ua leaga atagata uma i oʼu luma; ma ua sosolo le mana o le epouliuli i luga o le lalolagi, i totonu o le fanauga a tagata, i luma o ʼau uma o le lagi—
12 O lea ua mafua ai le nofotupu o le taaligoligoa, ma ua atiga ai le faavavau atoa, ma o loo faatali e eagelu le poloaiga tele ia isele i lalo le lalolagi, e faaputu otitania ina ia ususunuina; ma, faauta, ua ʼau faatasi le fili.
13 Ma o lenei Ou te faailoa atu ia te outou se mealilo, o se mea lea o loo faia i totonu o potu faalilolilo, e aumai ai lo outou afaafanoga i le āluga o le taimi, ma sa outou lē iloaina;
14 Ae ua Ou taʼu atu nei ia te outou, ma ua faamanuiaina ai outou, ua lē ona o lo outou amioletonu, po o o outou loto lē talitonu; aua e moni e i ai ni isi o outou ua sala i oʼu luma, peitai o le a Ou alofagia lo outou vaivai.
15 O lea, ia outou afaamalolosi mai le taimi nei i luma; aua le ematatau, aua ua a outou le malo.
16 Ma Ou te tuu atu ia te outou se poloaiga mo lo outou olataga, aua ua Ou faalogoina a outou talosaga, ma ua tagi mai e ua amatitiva i oʼu luma, ma o e ua emauoa na Ou faia, ma o tagata uma lava e a aʼu, ma e lē o Aʼu o se ifaailoga tagata.
17 Ma ua Ou faia le eleele ia oa, ma faauta o loʼu atuuvae lea, o le mea lea, o le a Ou toe tu ai i ona luga.
18 Ma Ou te tuu atu ma avatu ia te outou oa e tele atu, se laueleele lava lea o le folafolaga, o se laueleele ua tafe ai le susu ma le meli, lea o le a lē i ai i luga se mala pe a afio mai le Alii;
19 Ma o le a Ou tuu atu ia te outou e fai ma laueleele o lo outou tofi, pe afai tou te saili i ai ma o outou loto atoa.
20 Ma o laʼu feagaiga lenei ma outou, o le a outou mauaina lenei laueleele mo laueleele o lo outou tofi, ma mo le atofi o a outou fanau e faavavau, aʼo tu pea le lalolagi, ma o le a outou toe mauaina i le faavavau, e lē toe mavae atu.
21 Ae, e moni Ou te fai atu ia te outou, e oo mai le taimi o le a leai ai so outou tupu po o se pule, ona o le a avea Aʼu ma o outou atupu ma leoleo i luga o outou.
22 O le mea lea, faalogo mai i loʼu leo ma amulimuli mai ia te aʼu, ma o le a avea outou ma tagata esaoloto, ma o le a leai ni a outou tulafono nao aʼu tulafono pe a Ou alu atu, ona o Aʼu o lo outou ifaitulafono, ma o se a se mea e mafai ona taofia loʼu lima?
23 Peitai, e moni Ou te fai atu ia te outou, aaoao le tasi i le isi e tusa ma le tofi lea na Ou tofia ai outou;
24 Ma ia taitasi le tagata ma amanatu taua i lona uso e pei o ia lava ia te ia, ma fai le eamiomama ma mea ipaia i oʼu luma.
25 Ma Ou te toe fai atu ia te outou, ia taitasi le tagata ma manatu taua i lona uso e pei o ia lava ia te ia.
26 Aua o ai se tagata e i totonu o outou ua i ai ni atalii e toasefululua, ma ua lē faailoga tagata ia te i latou, ma ua latou auauna ia te ia ma le usiusitai, ae fai atu o ia i le tasi: Ia e ofu i ofu talaloa ma e nofo i i; ae fai atu i le isi: Ia e ofu i ofu masaesae ma e nofo i ʼo—ma vaai atu i ona atalii ma fai mai ua ou amiotonu?
27 Faauta, ua Ou tuu atu ia te outou lenei mea o se faataoto, ma ua faapea lava e pei o Aʼu. Ou te fai atu ia te outou, ia atasi outou; ma afai tou te lē tasi e lē a aʼu outou.
28 Ma Ou te toe fai atu ia te outou, ua saili e le fili o loo i potu faalilolilo o outou aola.
29 Tou te faalogo i ataua i atunuu mamao, ma outou fai ane ua lata ona i ai o taua tetele i atunuu mamao, ae ua outou lē iloa loto o tagata o loo i lo outou lava laueleele.
30 Ua Ou taʼu atu ia te outou nei mea ona o a outou talosaga; o le mea lea, ia ateu le epoto i o outou loto, neʼi faaali atu e le amioleaga o tagata nei mea ia te outou e ala i lo latou amioleaga, i se ala o le a tautala atu ai i o outou taliga i se leo e leotele atu nai lo o lena o le a luluina ai le lalolagi; ae afai ua outou saunia o le a outou lē matataʼu.
31 Ma ina ia mafai ona outou sao mai le mana o le fili, ma faapotopoto mai ia te aʼu o se nuu amiotonu, ua aunoa ma se aila ma se pona—
32 O le mea lea, o le pogai lenei na Ou tuu atu ai ia te outou se poloaiga ia outou o atu i le aOhaio; ma o iina o le a Ou tuu atu ai ia te outou laʼu etulafono; ma o iina o le a ifaaeeina ai outou i le mana mai luga;
33 Ma mai iina, soo se tasi Ou te loto i ai, o le a o atu i totonu o aatunuu uma, ma o le a taʼu atu ia te i latou mea latou te faia; ona ua ia te Aʼu se galuega tele ua teuina, ona o le a elaveaia Isaraelu, ma o le a Ou taitaia i latou i soo se mea Ou te loto i ai, ma e leai se mana e itaofia loʼu lima.
34 Ma o lenei, Ou te tuu atu i le ekalesia ua i ai i vaega nei se poloaiga, e faapea i ni alii faapitoa o i totonu o i latou o le a tofia, ma o le a tofia i latou i le aleo o le ekalesia;
35 Ma o le a latou vaaia e ua matitiva ma e ua lē tagolima, ma auauna atu mo lo latou atoomaga ina ia latou lē mafatia; ma auina atu i latou i le nofoaga ua Ou poloaiina ai i latou;
36 Ma o le latou galuega lenei, e pulea mataupu o meatotino a le ekalesia lenei.
37 Ma o i latou ua i ai faatoaga ua lē mafai ona faatau atu, ia tuu pea i latou pe faaaoga-totogi e tusa ma le mea e lelei ia te i latou.
38 Vaai ia faasaosaoina mea uma; ma a uma ona afaaeeina o tagata i le mana mai luga ma auina atu, o le a faaputuputuina nei mea uma i totonu o le ekalesia.
39 Ma afai tou te saili aoa ua i ai i le finagalo o le Tamā e tuu atu ia te outou, o le a sili atu ona outou mauoa i tagata uma, aua o le a outou maua oa o le faavavau; ma ua tatau ai ona a aʼu eoa o le lalolagi e tuu atu; ae ia faaeteete i le ifaamaualuga, neʼi avea outou e pei o osa Nifaē anamua.
40 Ma Ou te toe fai atu ia te outou, Ou te tuu atu ia te outou se poloaiga, ia o atu tagata taitoatasi, e aofia ai le toeaina, le ositaulaga, le aoao, ma tagata o le ekalesia, ma lona malosi, ma le galue o ona alima, e sauni ma faataunuu mea ua Ou poloaiina ai.
41 Ma ia tuu atu a outou atalaiga e avea ma eleo o le lapataiga, o tagata taitoatasi i lona tuaoi, i le mālū ma i le agamalu.
42 Ma ia outou o aese atu i fafo mai totonu o e ua amioleaga. Ia outou laveai outou lava. Ia mama outou o e e tauaaoina ipu a le Alii. E faapea lava. Amene.


text:
TO’A 35 PAGOTA SAMOA UA MAGALO AOFIA AI MA LEAFA VITALE
O le susuga ia Leafa Vitale, lea sa avea ma Minisita o le Palemene a Samoa, lea na faasala e soloatoa i le falepuipui i Tafa’igata ina ua faamaonia lona aafia i le tagatavaleina o le alii Minisita ia Luagalau Levaula Kamu, ua aofia lona igoa i le toa 35 o pagota lea sa faa sa’oloto e le malo o Samoa i le aso ananafi.
O se sauniga faapitoa sa faia i le aso ananafi i le laumua i Apia na faalauiloa aloaia ai e le afioga i le alii Palemia o Samoa, susuga Tuilaepa Sailele Malielegaoi suafa uma o pagota e toa 35 ua sa’oloto e le malo.
Ina ua fesiligia e le au faasalalau le alii Palemia e uiga ia Leafa na saunoa ai Tuilaepa e faapea, “o loo aofia ai lona igoa i le lisi o pagota o le a magalo.”
Na faamanino atili e Tuilaepa e faapea, talu ona tatala i tua Leafa mai se faaiuga a le Komiti o le Palola, o loo saini o ia i le Ofisa o leoleo i vaiaso taitasi, peitai o le faaiuga lea ua faia e le malo, o le a sa’oloto ai loa o ia e le toe saini e pei ona masani ai.
I se ripoti na lomia e le Samoa Observer i le aso Tofi na te’a nei, na faaalia ai e le susuga Leafa lona fiafia ma le faafetai i le Atua ina ua tali i ana tatalo i le aso ma le po ina ia faamagalo o ia mai mea sese sa ia faia.
Na faailoa e Leafa i le sui o le Samoa Observer, ua ia lagona o le tali ua tuu atu e le malo o se faamanuiaga mai le Atua mo ia, ma ua talia e le Atua lana tatalo mo sona saolotoga.
“Soo se taimi lava ou te faalogoina ai se sipuni o tatagi i luga o le fola o le sima, e toe faamanatu mai ai i lo’u mafaufau taimi o meaai i le sela pogisa sa loka ai a’u i le falepuipui, afai foi ou te faalogoina ni tagata o talanoa i le pogisa, ona ou iloa lea ua o atu leoleo e asiasi atu i lo’u sela,” o le tala lea a Leafa i le sui o le Samoa Observer.
O le susuga Leafa lea ua 70 nei tausaga o lona soifua, na faasala i le oti faatasi ma le isi foi Minisita mai le vaega faaupufai a le HRPP ia Toi Aokuso ma lona atalii o Alatise Vitale, ona o le faalavelave lea na tagatavaleina ai le alii Minisita o Luagalau.
O le faaiuga e faasala i latou i le oti na suia e le Ao o le Malo ua tuumalo ia Malietoa Tanumafili II, ma faasala ai loa i latou uma i le olaga atoa i le falepuipui, peitai na palola i tua Leafa ma Toi ina ua maea ona la tuliina tausaga tai 10 o le la faasalaga. E lei umi lava ona palola i tua i laua ae maliu loa Toi.
O Leafa ma Toi na faa falepuipui i Tafaigata ae o lona atalii o Alatise o loo loka i le falepuipui i Vaiaata i Savaii i le taimi nei, ma, e le o manino mai poo aofia ai lona igoa i le lisi o pagota e toa 35 ua faasaoloto.
I le saunoaga faapitoa a le Ao o le malo o Samoa ia Tui Atua Tupua Tamasese Efi i le famanatuina o le 50 tausaga o le tutoatasi a le atunuu i le vaiaso na tea nei, sa ia faalauiloa ai se tasi o gaioiga ua faia e le malo e faailoa ai lona loto faamagalo, o le faasaoloto lea o pagota e toa 35 mai le toese.
Saunoa Tui Atua e faapea, o le agaga moni o le faamanatuina o le Iupeli Auro a Samoa i lenei tausaga, ua vavala mai ai lagona moni o le salamo ma le loto faamagalo, e pei ona faamagalo ai e le malo nisi o pagota o loo tuli a latou faasalaga mai mea sese sa latou faia.
O le a mafai ona faalauiloa atu e le Samoa News i se taimi o i luma suafa o i latou o loo aofia i le lisi e toa 35 ua faasaoloto mai le toese i Tafaigata.


text:
MATAUPU AUTŪ | PE A MALIU SĒ E PELE IĀ TE OE
Faamāfanafana i Ē Faavauvau
Po ua iai se taimi ua e lē iloa ai se mea e fai ina ua faavauvau se tasi e te vavalalata i ai? O nisi taimi atonu e tatou te lē mautinoa i se tala e fai atu po o se mea e fai, ona tatou nofonofo ai lava lea. Peitaʻi, e iai mea talafeagai e mafai ona tatou faia e fesoasoani atu ai.
E masani lava e pau le mea e manaʻomia, o lou iai faatasi ma le tagata o loo faavauvau, ma fai atu se faamatalaga puupuu e pei o le, “Lototele.” I le tele o aganuu, o le opo o se tagata pe uu lona lima, o se auala lelei lea e faaalia ai le manatu mamafa. Pe a fia talanoa mai le tagata o loo faavauvau, ia faalogologo lelei. A o le mea sili, ia fai se mea mo le aiga o loo faavauvau, atonu ia fai se feʻau ua lē mafai ona faia e lē o loo faavauvau, e pei o le faia o se meaʻai, vaai tamaiti, pe fesoasoani i tapenaga o le maliu pe afai o manaʻomia. Atonu e sili atu ona aogā na gaoioiga nai lo o ni upu faagaeeloto se tele.
A o faagasolo taimi, e te ono talanoa e faatatau i lē ua maliu, atonu e faamatala ni ona uiga lelei po o ni mea mananaia na tutupu. O na talanoaga e ono lagona ai e lē o loo faavauvau le fiafia. O se faaaʻoaʻoga o Pam, o lē ua maliu lana tane o Ian i le ono tausaga ua mavae. Ua ia taʻua: “O nisi taimi e faamatala mai e tagata mea lelei na faia e Ian ae ou te leʻi iloaina, ma ou te lagona ai lē matuā fiafia.”
Ua taʻua e tagata suʻesuʻe, o le toʻatele o tagata faavauvau e latou te mauaina le fesoasoani i le amataga, ae e uma loa le maliu galo i latou i a latou uō ona ua pisi i a latou lava meafai o le olaga. O lea, ia taumafai e fesootaʻi pea ma sau uō o loo faavauvau pe a mavae le maliu. * E talisapaia e le toʻatele o loo faavauvau avanoa faapea, ina ia faaitiitia ai o latou faalogona faavauvau o loo iai pea.
O se faaaʻoaʻoga o Kaori, o se tamaʻitaʻi talavou i Iapani sa matuā faanoanoa ona o le maliu o lona tinā, ae i le 15 masina mulimuli ane, na maliu foʻi lona uso matua. O le mea e lelei ai sa faaauau ona ia maua le lagolagosua mai i ana uō faamaoni. O se tasi o i latou o Ritsuko, e matua mamao atu iā Kaori. Sa ofo atu e avea o ia ma uō vavalalata a Kaori. Na faapea mai Kaori: “O le mea moni, ou te leʻi fiafia i ai. Ou te leʻi manaʻo e sui e se tasi loʻu tinā, ma na ou manatu e leai lava se tasi e mafai ona ia suia. Ae ona o le auala na fai ai aʻu e Mama Ritsuko, na iʻu ai ina ou māfana atu iā te ia. O vaiaso uma e ma te talaʻi faatasi ai ma ō faatasi i sauniga faa-Kerisiano. E na te valaaulia aʻu e ma te inu ti, aumai aʻu meaʻai, ma tusi mai iā te aʻu i le tele o taimi. Ua iai se aafiaga lelei iā te aʻu o uiga lelei na faaalia e Mama Ritsuko.”
Ua 12 tausaga talu ona maliu le tinā o Kaori, ma o loo auauna nei i laʻua ma lana tane o ni tagata talaʻi faataimi atoa. Ua faapea mai Kaori, “O loo manatu mamafa mai pea Mama Ritsuko. Pe a ou asiasi i loʻu nuu, ou te alu lava e asi o ia ma fiafia e auaufaatasi ma ia.”
O se isi faaaʻoaʻoga o sē ua mauaina aogā mai i le lagolagosua faaauau pea, o Poli, o se Molimau a Ieova i Kuperu. O Poli o lana tane e igoa iā Sozos, o sē e agalelei ma na ia faataatia se faaaʻoaʻoga lelei o se leoleo mamoe Kerisiano. E masani ona valaaulia e Sozos tamaiti ua mātuaoti ma fafine ua oti a latou tane, i lo latou fale e faifaimea ma aai faatasi. (Iakopo 1:27) Ae e faanoanoa ona na maliu o ia i le 53 o ona tausaga ona o se tuma i le faiʻai. Ua taʻua e Poli: “Ua maliu si aʻu tane faamaoni na ma mafuta mo le 33 tausaga.”
Ina ua uma le maliu, na siitia atu Poli ma lana tama tama laʻitiiti o Daniel e 15 tausaga i Kanata. O i inā sa la auai ai i se tasi o faapotopotoga a Molimau a Ieova. Ua taʻua e Poli: “E leʻi iloa e la ma faapotopotoga fou le mea na tupu iā i maʻua, ma faigatā na ma fesagaʻia. Ae e leʻi taofia ai i latou e talanoa mai, ma faamāfanafana i maʻua e ala i upu agalelei ma le fesoasoani talafeagai. Na matuā tāua lenā fesoasoani, aemaise lava i lenā taimi na matuā manaʻomia ai e si aʻu tama lona tamā. Sa faaalia e i latou e taʻimua i le faapotopotoga le naunau moni iā Daniel. E faamautinoa e se tasi o i latou ua faaaofia Daniel i taimi o faatasitasiga po o ni taaloga.” O loo sologa lelei mea uma iā Poli ma Daniel.
E mautinoa e tele auala e mafai ona tatou fesoasoani ma faamāfanafana ai i ē o loo faavauvau. Ua faamāfanafanaina foʻi i tatou i le Tusi Paia, e ala i se faamoemoe matagofie i le lumanaʻi.
^ pala. 6 O nisi ua faailoga i a latou kalena le aso na maliu ai se tasi, ina ia manatua ai e avatu ni faamāfanafanaga i le taimi atonu e matuā manaʻomia ai, i le aso na maliu ai le tagata pe a o lata i lenā aso.


text:
VAEGA 4
Le Auala e Faasoa ai Tupe
“Ua matuā faatumauina fuafuaga ona o fautuaga lelei.”
E tatou te manaʻomia tupe mo le tausiaina o o tatou aiga. (Faataoto 30:8) O loo taʻua i le Tusi Paia ua ʻfai tupe ma puipuiga.’ (Failauga 7:12) Atonu e faigatā ona lua talanoa i le faasoaina o tupe, ae e lē tatau ona avea tupe ma māfuaaga o le iai o ni faafitauli i le lua faaipoipoga. (Efeso 4:32) E tatau i se ulugalii ona maufaatuatuaina e le tasi le isi, ma galulue faatasi e talanoa le auala e ao ona faaalu ai a la tupe.
1. IA FUAFUA LELEI
LE MANATU O LE TUSI PAIA: “O ai foʻi se tasi o outou e manaʻo e fau se ʻolo, e lē muamua ea ona nofo i lalo ma faitau tupe o le a faaalu, ina ia iloa ai po ua lava mea e faauma ai?” (Luka 14:28) E tāua le galulue faatasi e fuafua pe e faapefea ona faaalu a oulua tupe. (Amosa 3:3) Ia talanoa po o ā mea e te lua manaʻomia ma po o le ā le tele o tupe e faaalu ai. (Faataoto 31:16) E lē manaʻomia ona faatauina so o se mea ona o le manatu o loo lava le tupe. Ia ʻalofia le aitalafu, ma ia fuafua mea e faatau i le tupe o loo oulua maua.
LE MEA E MAFAI ONA E FAIA:
Pe afai e uma le masina ae o loo totoe se lua tupe, ia talanoa faatasi po o le ā e tatau ona fai i lenā tupe
Pe afai ua tele mea e tatau ona totogi, ia fai ni fuafuaga patino i le auala e faaitiitia ai nisi tupe faaalu. O se faataʻitaʻiga, ia kuka se meaʻai i le fale nai lo le aai i se faleʻaiga
2. IA FAAMAONI
LE MANATU O LE TUSI PAIA: Ia “faia mea uma lava ma le faamaoni, e lē gata i le silafaga a Ieova, ae i le vaaiga foʻi a tagata.” (2 Korinito 8:21) Ia faamaoni i lau paaga pe a faailoa atu le aofaʻiga o lou totogi ma se tupe na e faaaluina.
Ia soālaupule ma lau paaga i so o se taimi e te fuafua ai e faaalu se tupe telē. (Faataoto 13:10) O le faia faapea, o le a faatumauina ai le filemu i le lua faaipoipoga. Aua e te manatu i lou totogi o au lava tupe, ae o lua tupe ma lau paaga.
LE MEA E MAFAI ONA E FAIA:
Ia talanoa ma lau paaga pe fia se aofaʻiga e mafai e le tagata ona faaaluina, e aunoa ma le tau fesili atu o le tasi i le isi
Aua le faatali seʻi aliaʻe mai se faafitauli tautupe ona faatoʻā talanoa lea i ai


text:
FESOASOANI MO LE AIGA | FAAIPOIPOGA
Auala e Feagai ai ma Vala e Eseese Ai
LE LUʻI
E te fiafia e taalo, ae e fiafia lau paaga e faitau tusi. E te fai mea māeʻaeʻa ma maopoopo, ae e lē faapena lau paaga. E te fiafia e faifaimea faatasi ma isi, ae e fiafia lau paaga e te lua faifaimea na o oulua.
E te ono faapea ane, ʻE matuā lē tutusa lava i maʻua! Aiseā na ma lē mātauina ai lenei tulaga a o ma feoaʻi?’
Atonu na e mātauina, ae e te leʻi amanaʻia i lenā taimi, ma o le uiga lenā ua sili ona manaʻomia i le taimi lenei, auā ua uma ona lua faaipoipo. O le a fesoasoani lenei mataupu iā te oe e faia faapea. Peitaʻi, seʻi o tatou iloilo muamua nisi o mea moni e faatatau i vala e te lua eseese ai.
MEA E TATAU ONA E ILOA
O nisi mea e eseese ai e tugā. O le mea e sili ona taulaʻi i ai se tama ma se teine a o feoaʻi, o le mātau lea o mea e la te tutusa ai. O lea, pe afai e iloa ane ni tulaga tugā e la te eseese ai, o le toʻatele lava e faauma ai loa se faigāuō nai lo o le ulu atu i se faaipoipoga e eseese manatu ma tulaga. Ae faapefea eseesega lāiti ia e lē maʻalofia i so o se faaipoipoga?
E leai ni tagata se toʻalua e tutusa lelei. O lea, o se tulaga masani i se ulugalii le eseese i se mea se tasi pe sili atu i mea nei:
Mea e Fiafia Ai. Ua faapea mai Anna, * ʻOu te fiafia lava aʻu e nofo i le fale, ae o laʻu tane e fiafia tele e aʻe i mauga aisa ma faimalaga i le togāvao mo ni aso.’
Masaniga. Ua faapea mai Brian, “E tuai ona moe laʻu avā i le pō, ae vave ona ala i le tā o le 5 i le taeao. Peitaʻi ou te manaʻo e moe mo le fitu pe valu itula, ae afai ou te vave ala o le a ou itaita gofie.”
Uiga. Atonu o oe o se tagata e matamuli, ae o lau paaga e talanoa lava i so o se tasi. Ua faapea mai se tane e igoa iā Tavita: “Na ou ola aʻe e lē masani ona talanoa i isi i mataupu e fitoitonu iā te aʻu, ae o laʻu avā e sau mai i se aiga e leai se mea e lilo.”
E mafai ona aogā mea e eseese ai. Ua faapea mai se avā e igoa iā Elena: “Atonu e saʻo laʻu auala, ae e lē faapea ai ua na o le pau lea o le auala e taulima ai le mataupu.”
MEA E MAFAI ONA E FAIA
Ia avea o sē e lagolagosua. Na faapea mai se tane e igoa iā Atamu: ʻE mātua augapiu ma se fiafia o laʻu avā o Karen i ni taaloga. Ae e iai lava taaloga e ma te ō ma matamata ai. E fiafia tele Karen e matamata i ata i fale mataaga, o lea e ma te ō ai ma faaalu lo ma taimi i inā i le tele e manaʻo ai o ia. Ou te taumafai malosi lava ia fiafia i ata tusi ona e tāua tele i laʻu avā.”—Mataupu silisili o le Tusi Paia: 1 Korinito 10:24.
Ia faalautele atu lau vaaiga. E lē faapea e sesē le vaaiga a lau paaga i mea pe a faapea e lē o tutusa ma le auala o loo e manatu i ai. O le lesona lenā na aʻoaʻoina e se tane e igoa iā Aleki. Na faapea mai o ia. “Na ou manatu e na o le tasi lava le auala saʻo e taulima ai se mea, ma o isi auala uma e sesē. Ae ina ua ou faaipoipo, na ou iloa ai e tele auala e mafai ona taulima ai se mea, ma e tofu le auala ma lona itu e lelei ai.”—Mataupu silisili o le Tusi Paia: 1 Peteru 5:5.
Ia malamalama i le tulaga o mea. O le ioe faatasi i ni mea e lē faapea ai ua tutusa lelei ni tagata se toʻalua. O lea, aua e te manatu ua sesē le tagata ua e faaipoipo i ai, ona o ni eseesega lāiti. Ua taʻua i le tusi The Case Against Divorce: “O le toʻatele o tagata ua faia le faamolemolega e faapea, ʻNa faatauasoina aʻu i le alofa.’” Peitaʻi ua taʻua atili i le tusi, “o aso uma lava e te lua fiafia faatasi ai, ua faaalia mai ai e mafai ona alofa le tasi i le isi, e tusa pe e iai ni mea e te lua eseese ai.” Ia taumafai e “faaauau ona onosaʻi le tasi i le isi, . . . pe afai ua faia e se tasi se mea e tigā ai le isi.”—Kolose 3:13.
Ia faataʻitaʻi: Ia tusi i lalo mea e te fiafia ai i lau paaga. Pe a māeʻa ona tusi lea i lalo o mea e te lua eseese ai. O lenā lisi atonu o le a e iloa ai, o mea e te lua eseese ai e le tugā tele e pei ona e manatu i ai. O le a faaalia ai foʻi mea e manaʻomia ona e malamalama lelei ma lagolagosua ai i lau paaga. Ua faapea mai se tane e igoa iā Keneti, “Ou te matuā talisapaia pe a fetuutuunaʻi mai laʻu avā iā te aʻu, ma ou te iloa e na te talisapaia foʻi pe a ou faia faapea iā te ia. E tusa lava pe e manaʻomia ai ona ou faia ni faataulaga, ae e ese loʻu olioli pe a vaai atu o loo fiafia o ia.”—Mataupu silisili o le Tusi Paia: Filipi 4:5.
^ pala. 10 Ua suia nisi igoa i lenei mataupu.
Faitau Atili
Le Auala e Foʻia ai Faafitauli
O le saʻo o le auala e taulima ai faafitauli e iloa ai le eseesega o se faaipoipoga malosi ma fiafia mai i se faaipoipoga e vaivai ma leai se fiafia.


text:
V.Jankovskio firmaPepa pisinisi tafailagi
V.Jankovskio firma
Alamanuia, gaosiga, Calculators, Cartridges lomitusi, Copiers, Crepe pepa +40
Faafanua
Gaoioiga vaega
Alamanuia, gaosiga, Calculators, Cartridges lomitusi, Copiers, Crepe pepa, E-fale, Faailoga, Faailoga, Faailoga laiti, Faasalalauina, lomia, Fale, Faleoloa i le initoneti, Faxes, Kalena, Komepiuta, ua, Kopi pepa, Maliu, Masini laminating, Masini lomitusi, Masini noatia, Multimedia, Ni faila, Numerators, O faamalologa, O oloa e gaosia i le initoneti, Ofisa o masini ma meafaigaluega, Ofisa o pepa, Oloa tau fefaatauaiga, Peni, Peni ma faailoga tusi, Penitala, Pepa, Pepa, Pepa, Pepa, Pepa afifi, Pepa ata, Pepa faatumu, Pepa faleuila, Pepa lomia, Pepa shredders, Sapalai aoga, Scanners, Tutu, Vaitusi
Qr code
vCard
Website
Igoa nofoaga: Kanceliarinės prekės - V. Jankovskio firma


text:
Zedge Ringtone Index
Ringtones on Zedge
- | 1 | 2 | 3 | 4 | 5 | 6 | 7 | 8 | 9 | A | B | C | D | E | F | G | H | I | J | K | L | M | N | O | P | Q | R | S | T | U | V | W | X | Y | Z
Found 59227 ringtones starting with letter «B» | Page 70 of 847
Bachna Ae Titletune - Bachna Ae Ha English - Bachna Ae Haaseno - Bachna Ae Haseen - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno - Bachna Ae Haseeno


text:
O Ai Moni o Loo Pulea le Lalolagi?
Pe e te manatu . . .
o le Atua?
o tagata?
o se isi?
MANATU O LE TUSI PAIA
“O le lalolagi atoa o loo pulea e Lē o loo Leaga.”—1 Ioane 5:19.
‘Na afio mai le Alo o le Atua ina ia faaumatia galuega a le tiapolo.’—1 Ioane 3:8, New Century Version.
AOGĀ E TE MAUA MAI AI
Faamatalaga talafeagai e uiga i faafitauli i le lalolagi.—Faaaliga 12:12.
Iloa ai le māfuaaga e talitonu ai o le a toe faaleleia lo tatou lalolagi.—1 Ioane 2:17.
PE MAFAI ONA TATOU TALITONU MONI I LE TUSI PAIA?
Ioe, mo ni māfuaaga se tolu:
Ua lē taulau le pulega a Satani. Ua maumaua‘i Ieova e faamuta le pulega a Satani i le fanau a tagata. Ua ia folafola mai o le a ‘faaumatia le Tiapolo,’ ma faaleleia mea uma na faaleagaina e Satani.—Eperu 2: 14, Faaliliuga a le Lalolagi Fou.
Ua tofia e le Atua Iesu Keriso e pulea le lalolagi. E matuā tuufaafeagai Iesu ma lē o loo pulea le lalolagi i aso nei, e sauā ma manatu faapito. I le pulega a Iesu, ua folafola mai e le Atua: “E tigā alofa o ia i lē ua faatauvaa ma lē ua mativa. . . . E lavea‘iina e ia i latou mai i le pule sauā ma faiga sauā.”—Salamo 72:13, 14.
E lē mafai ona tala pepelo le Atua. Ua ta‘ua ma le manino i le Tusi Paia ‘e lē mafai ona pepelo le Atua.’ (Eperu. 6:18) O so o se mea e folafola mai e Ieova e mautinoa e faataunuuina! (Isaia 55:10, 11) “O le a tuliesea le pule o lenei lalolagi.”—Ioane 12:31.
IA MAFAUFAU I AI
O le ā le tulaga o le a iai le lalolagi pe a mavae ona tafiesea lē o loo pulea?
O loo taliina i le Tusi Paia lenā fesili i le SALAMO 37:10, 11 ma le FAAALIGA 21:3, 4.
Faitau Atili
O le ā le Finagalo o le Atua mo le Lalolagi?
O loo faamatalaina i le Tusi Paia le māfuaaga na foafoaina ai e le Atua le lalolagi, le taimi o le a faamutaina ai puapuaga, ma le tulaga o le a iai le lalolagi i le lumanaʻi faapea i latou o le a ola ai i lenā taimi.


text:
Faatomuaga
E pei le Atua o se tamā alofa. 1 Peteru 5:6, 7
O le Atua na faia i tatou, ma o loo manatu mai o ia iā i tatou. E pei ona faatonu e se tamā alofa lana fanau, e faapea foʻi ona aʻoaʻo e le Atua tagata i atunuu uma i le auala e sili ona lelei e ola ai.
Ua faailoa mai e le Atua upu moni matagofie e tatou te olioli ai ma maua le faamoemoe.
Pe afai e te faalogo i le Atua, o le a ia taʻitaʻia, puipuia, ma fesoasoani iā te oe i ou faafitauli.
E lē gata i lea, o le a e ola e faavavau!
Ua fetalai mai le Atua iā i tatou: “Ō mai iā te aʻu. Inā faalogo mai ia ma . . . feola ai pea.” Isaia 55:3
Faitau Atili
Pe e Iai se Suafa o le Atua?
E tele faalupega e ave i le Atua, e pei o le Silisili Ese, Alii, ma le Tupu o le vavau. Peitaʻi, e pe ā ma le 7,000 taimi o loo faaaogā ai le suafa patino o le Atua i le Tusi Paia.
O Ai le Atua?
Pe e iai se suafa o le Atua ma pe e manatu mamafa mai iā i tatou?


text:
E te fia Poka?
O LO'U ALOFA IA I LO'U TOALUA.
(1) E ma te o i fale’aiga i vaiaso uma, o ia e alu i le aso Lua, ao o a'u e ou te alu i le aso Faraile.
(2) E ma te momoe i po uma, o ia e moe i lo latou aiga i Savai'i ae o a'u e moe i lo matou aiga i'inei, i Tutuila.
(3) Fai mai lo’u to’alua ia te a'u, "O fea e te mana'o ai e sami ai lo ta aso fa'amanatu a HONEY se mea ua leva lava ou te le i toe alu i ai ?
Ou fai atu loa i ai, "Oiiiii.....ae a le umukuka..!!"
(4) E ma te u'u lima a taimi uma e ma te o ai i le Laufou....fesili mai loa lo'u tama ia te 'au. "Aisea....e le ua lava ia na aso na u'u lua lima ai ?"
"O le taimi lava e mamulu ai, ua fa'atau fo'i lona ofu fou."
(5) Ina ua aumai uma mea ia e mana'o ai le fafine, ua tumu le umukuka i mau mea 'ese'ese, fai mai le fafine, "Se ua tumu le umukuka i nei mau mea !!!!"
Na o alu i le isi aso ma fa'atau mai lana nofoa fa'auila.
(6) Fai mai le fafine ia te a'u, "Ou te manatu e i ai se mea ua tupu i le ta'avale....ali'i HONEY"
Ou fesili atu loa i ai, "E pei o le a?" fai loa "Ou alu alu a te'i lava ua pe, ou taumafai e fa'aola atu, ao le mea lava e tasi."
"O fea la o i ai le ta'avale?" ae oso mai ma lana tali fa'avalevalea, "o le la e i totonu o le sami."
(7) O lo'u to'alua la e tipi lana ai, e na'o popo ma fa'i ana mea e ai ma le lelei lava o lana a’e i luga o la'au. (Lena o le manuki ali'i.)
(8) Ia na alu le loli la'u lapisi, ae tamo’e atu le fafine, ma fai atu, "E mata ua ou tuai....." fai mai le ave loli lapisi, "Leai.....oso mai oso ane i tua !!!"
O LE AVE TA'AVALE SAOASAOA.
I Amerika i le Setete o Kalefonia, na va’ai atu loa le tama o Joe ua leai lava ma se Leoleo o i le auala, alu ma le atoa lana ta'avale. Oso atu i le isi auala, oso atu i le isi auala, ua fiafia lava i lana mea lena e fai.
Ae le iloa ua iloa atu i le helicopter, vili atu loa i leoleo ma alu ane loa le leoleo ma fa'atu le ta'avale a Joe, ma fai loa lana ticket.
Fesili mai loa le ave ta'avale i le Leoleo, "Fa'afefea ona e iloaina lea ou te alu i le atoa?" Va’ai atu le ave ta'avale ua tusi i luga le lima o le Leoleo.
Sa i ai i le manatu o Joe, e tusi atu le lima o le Leoleo, e fa'asino atu i ai le lagi, ae le iloa le mea lena e fa'asino atu o le helicopter, fai mai loa le tala a Joe, "UA GALO IA KE A’U O GEI E KIUKE AI FAFIGE..


text:
E mafai ona laveaiina i tatou mai ala o le fili ma le amioleaga e ala i le liliu atu i aoaoga i tusitusiga paia.
E i ai sa’u uo lelei lava sa tuuina mai ia te au se fusiua fou e fai i le taimi o le sauniga ou te lauga ai i taimi taitasi o le konafesi aoao. E manaia tele ana sitaili, a ea?
E i ai i la’u uo talavou ni luitau faigata. Latou te faatapulaa ai o ia i nisi o itu, ae o nisi o itu e ofoofogia. Mo se faataitaiga, o lona lototele a o avea ma se faifeautalai e mafai ona faatusa i le fanau a Mosaea. O le faigofie o ona talitonuga ua matua mautu ma mausali ai lenei tautinoga. Ou te iloa o le mafaufau o Scott e le talitonu o ia o tagata uma e auai i Le Ekalesia a Iesu Keriso o le Au Paia o Aso e Gata Ai ma e lei faitauina e tagata uma le Tusi a Mamona ma e leai se molimau e uiga i le moni.
Ou te fia faamatala atu se mea na tupu i le olaga o Scott a o malaga ai na o ia i le vaalele e asiasi i lona uso. Sa lagona e se tuaoi sa nofo latalata ane le talanoaga a Scott ma se tagata sa i ona autafa:
“Talofa, o lo’u igoa o Scott. O ai lou igoa?”
Sa faailoa atu e le tagata sa la nonofo faatasi lona igoa.
“O le a sau mea o fai?”
“O au o se enisinia.”
“Lelei tele. O fea e te nofo ai?”
“I Las Vegas.”
“E i ai le matou malumalu iina. E te iloa le mea o i ai le malumalu Mamona?”
“Ioe. O se fale matagofie.”
“O oe o se Mamona?”
“Leai.”
“Ia, e tatau ona avea oe ma se [Mamona]. O se lotu maoae. Sa e faitau i le Tusi a Mamona?”
“Leai.”
“Ia, e tatau ona e faitau i ai. O se tusi maoae.”
Ou te ioe ma lo’u loto atoa faatasi ma Scott—o le Tusi a Mamona o se tusi maoae. O upu a le Perofeta o Iosefa Samita o loo ta’ua i le itulau o le faatomuaga o le Tusi a Mamona e taua pea ia te au: “Sa ou fai atu i le au uso o le Tusi a Mamona o le tusi aupito sili ona sa’o i lo se isi lava tusi i le lalolagi, o le maa’au’au foi lea o la tatou tapuaiga, e sili foi ona latalata atili atu o le tagata i le Atua i lona ola ai i ona mataupu, nai lo se isi lava tusi.”
O loo tatou aoaoina i lenei tausaga i vasega o le Aoga Sa le Tusi a Mamona. A o tatou sauni ma auai [i le Aoga Sa], faamata e mafai ona uunaia i tatou ia mulimuli i le faataitaiga lototele a Scott ma faasoa atu i isi e le auai i la tatou tapuaiga tatou te fiafia i lenei tusi taua.
O se mataupu taua o le Tusi a Mamona o loo faailoa mai i le fuaiupu mulimuli o le mataupu muamua o le Nifae 1. Sa tusia e Nifae, “Ae faauta, o a’u, o Nifae, o le a ou faaali atu ia te outou le i ai o le alofa mutimutivale agamalu o le Alii i luga o i latou uma o e ua ia filifilia, ona o lo latou faatuatua, e faamalolosi tele ai i latou e oo lava i le mana e laveaiina ai” (1 Nifae 1:20).
Ou te fia talanoa atu e uiga i le auala ua laveaiina ai i tatou e le Tusi a Mamona, o le alofa mutimutivale o le Alii ua faasaoina mo nei aso e gata ai, ua auala mai ai le aoaoina o i tatou i se auala manino ma “sili ona sa’o” le mataupu faavae a Keriso.
O le anoanoai o tala o le Tusi a Mamona o ni tala e faatatau i le lavea’i mai. O le malaga ese mai o Liae ma lona aiga i le vao na faatatau i le laveaiina ai mai le faatafunaga o Ierusalema. O le tala i tagata sa Iareto o se tala o le laveai mai, faapea foi ma le tala i tagata o le nuu o Moleka. Sa laveaiina Alema le Itiiti mai ana agasala. Sa laveaiina le autau talavou a Helamana i le taua. Sa laveaiina Nifae ma Liae mai le falepuipui. O le mataupu o le laveaiina mai ua manino i le Tusi a Mamona atoa.
E lua ni tala i totonu o le Tusi a Mamona e tai tutusa lava ma o loo aoao mai ai se lesona taua. O le tala muamua e mai le tusi a Mosaea, e amata i le mataupu 19. Tatou te aoao i i e uiga i le Tupu o Limae lea sa nofo i le nuu o Nifae. Sa amatalia e sa Lamana se taua e faasagatau i le nuu o Limae. O le taunuuga o le taua, sa faataga e sa Lamana le Tupu o Limae e pule i lona lava nuu, ae sa faapologaina i latou. Sa avea o se filemu faapopoleina tele. (Tagai i le Mosaea 19–20.)
Ina ua le lavava le nuu o Limae i le saua o tagata sa Lamana, sa latou faaoleole atu i lo latou tupu e fai se taua e faasaga ia sa Lamana. E faatolu ona faatoilaloina i latou. Sa tuu atu i o latou luga ni avega mamafa. Mulimuli ane, na faalotomaualaloina i latou lava ma tagi atu i le Alii ina ia Ona laveaiina i latou. (Tagai i le Mosaea 21:1–14.) Fuaiupu 15 o le mataupu e 21 o loo ta’u mai ai ia i tatou le tali a le Alii: “Ma o lenei sa telegese ona faafofoga mai o le Alii i la latou tagi atu ona o a latou amioletonu; e ui i lea sa faafofoga mai le Alii ia latou tagi, ma amata ona faamalulu e ia o loto o sa Lamana sa amata ona latou faamamaina a latou avega; peitai sa lei tusa ai ma le silafaga a le Alii ia laveaiina i latou mai le pologa.”
E lei leva ae taunuu atu Amona ma se vaega o alii mai Saraemila, faapea ma Kitiona—o se tasi o taitai o le nuu o Limae—sa latou faia se fuafuaga ma sa manuia, ma sa latou sosola ese mai sauaga a tagata sa Lamana. Sa telegese ona faafofoga mai le Alii i a latou tagi. Aisea? Ona o a latou amioletonu.
O le tala lona lua e tai tutusa lava i le tele o auala ae e ese foi. O loo tusia le tala i le Mosaea 24.
Sa nofoia e Alema ma lona nuu le laueleele o Helama, ona ua ave uma e au o tagata sa Lamana ia tuaoi o le laueleele. Sa latou potopoto ma faia se vaifofo toafilemu. (Tagai i le Mosaea 23:25–29.) E lei leva ae tuu atu faamalosi e taitai o sa Lamana ni a latou tulafono i tagata o le nuu o Alema ma tuu atu i o latou luga ni avega mamafa e tauave (tagai i le Mosaea 24:8). I le fuaiupu 13 tatou te faitau ai, “Ma sa oo ina oo mai le siufofoga o le Alii ia te i latou i o latou puapuaga, ua fetalai mai: Ina ea ia o outou ulu ma ia faamafanafanaina outou; ona ua Ou iloa le feagaiga na outou faia mai ia te a’u; ma o le a Ou osifeagaiga ma o’u tagata ma laveai i latou mai le pologa.”
Sa laveaiina le nuu o Alema mai lima o tagata sa Lamana ma sa latou taunuu saogalemu atu ma faatasia ma le nuu o Saraemila.
O le a le eseesega i le va o le nuu o Alema ma le nuu o le Tupu o Limae? Na manino lava le tele o mea na eseese ai: sa toafilemu ma sili atu ona amiotonu le nuu o Alema; ua uma ona papatisoina i latou ma ua uma ona osi feagaiga ma le Alii; na muamua ona latou faamaualalaloina i latou lava i luma o le Alii a o lei amataina o latou mafatiaga. O nei eseesega uma ua talafeagai ai ma tatau ona laveaiina vave i latou i se auala faavavega mai lima o i latou o e na faasaua ia i latou. Ua aoaoina i tatou e nei mau e uiga i le mana o le Alii e laveai ai.
O valoaga ia na muai valoiaina le soifuaga ma le misiona a Iesu Keriso ma folafola mai ia i tatou o le a Ia saunia le laveaiina o i tatou. Na saunia e Lana Togiola ma le Toetu se ala mo i tatou uma e manumalo ai mai le oti faaletino ma, afai tatou te salamo, manumalo mai le oti faaleagaga, ma aumaia faatasi ai ma faamanuiaga o le ola e faavavau. O folafolaga o le Togiola ma le Toetu, o folafolaga o le laveaiina mai le oti faaletino ma le faaleagaga, na folasia atu e le Atua ia Mose ina ua Ia fetalai mai, “Aua faauta, o la’u galuega ma lo’u mamalu lenei—ia aumaia le tino ola pea ma le ola faavavau o le tagata” (Mose 1:39).
O se faatusatusaga i talitonuga ua mamanuina matagofie mo i tatou i tusitusiga paia, ua tatou maua ai autau ua tetee mai i tulaga faaletonu ma ua tetee i talitonuga ua leva ona i ai i totonu o tusitusiga paia—o tusitusiga ia na tuuina mai ia i tatou se taiala i le tele o seneturi i le faamautinoaina o tulaga faatauaina ma tulaga faatonuina e faavavau mo a tatou amioga i le olaga. Ua latou faailoa mai o aoaoga i le Tusi Paia e pepelo ma ua le o toe aoga aoaoga a le Matai. Ua latou fetagisi ma faapea mai ua tatau i tagata taitoatasi ona maua le saolotoga e faavae ai ona lava tulaga faatonuina; ua latou taumafai e sui ia aia a tagata e talitonu i le Atua, ma ua feteenai ma mea ua aoao mai i tusitusiga paia ma upu a perofeta.
O se faamanuiaga le i ai o le tala e uiga i le misiona a lo tatou Faaola i le Tusi a Mamona e faaopoopo atu o se molimau lona lua i mataupu faavae o loo faailoa mai i le Tusi Paia. Aisea e taua ai mo le lalolagi le i ai uma o le Tusi Paia ma le Tusi a Mamona? Ou te talitonu o le tali o loo maua i le mataupu e 13 o le 1 Nifae. Sa tusia e Nifae: “Ma sa fetalai mai le agelu ia te a’u, fai mai: O talafaamaumau mulimuli nei, na e vaai atu i ai i totonu o Nuuese [le Tusi a Mamona], o le a faamaonia ai le moni o talafaamaumau muamua, ia e mai aposetolo e toasefululua a le Tamai Mamoe, ma o le a faailoa atu ai i ituaiga, gagana, ma tagata uma, o le Tamai Mamoe a le Atua o le Alo lea o le Tama Faavavau, ma o le Faaola o le lalolagi; ma e ao i tagata uma ona o mai ia te ia, pe e le mafai ona faaolaina i latou” (fuaiupu 40).
E le lava le tutoatasi na o le Tusi Paia po o le Tusi a Mamona foi. Tatou te manaomia uma le lua e aoao atu ai ma aoao mai ai e uiga i le mataupu faavae atoa a Keriso. O le manaomia o le isi [tusi] e le tuuitiitia ai le manaomia o le isi. E manaomia uma le Tusi Paia ma le Tusi a Mamona mo lo tatou faaolataga ma le faaeaga. Faapei ona matuai aoao mai ma le malosi ia Peresitene Ezra Taft Benson: “Pe a faaaogaina faatasi, o le a faatoilaloina e le Tusi Paia ma le Tusi a Mamona ia mataupu faavae pepelo” (“A New Witness for Christ,” Ensign, Nov. 1984, 8).
Ou te fia faaiu atu i le faamatalaina atu o ni tala se lua—e tasi mai le Feagaiga Tuai, ma le isi mai le Tusi a Mamona—e faailoa atu ai le galulue soosoo tauau o nei tusi.
E amata le tala ia Aperaamo i le laveaiina mai o ia mai tagata ifo i tupua o Kaletaia (tagai i le Kenese 11:27–31; Aperaamo 2:1–4). Sa laveaiina mulimuli ane i laua ma lona toalua o, Sara mai o laua faanoanoaga ma folafola atu o le a fai o ia ma tupuga o le nuu tele e manuia foi ia te ia o nuu uma o le lalolagi (tagai i le Kenese 18:18).
O loo i ai i le Feagaiga Tuai se tala ia Aperaamo ma Lota, lona tei, na ia aveeseina mai Aikupito. Sa tuuina atu muamua ia Lota se filifiliga o sona fanua, sa filifili e Lota le fanua laugatasi o Ioritana, ma sa ia faatu lona faleie e faasaga ia Sotoma, o se aai ua tumu i le amioleaga. (Tagai i le Kenese 13:1–12.) O le tele o faafitauli na fetaiai ma Lota i lona olaga mulimuli ane, ma sa tele, na mafua mai ona o lana filifiliga i le amataga e faatu le faitotoa o lona faleie e faasaga atu i Sotoma.
O Aperaamo, le tama o le au faatuatua, na ese le auala na ia ola ai. E moni, sa tele ni luitau, ae sa faamoemoe e avea o se olaga faamanuiaina. Tatou te le iloa po o fea le itu sa faasaga i ai le faitotoa o le faleie o Aperaamo, ae o loo i ai se faaiteite malosi lava i le fuaiupu mulimuli o le mataupu e 13 o le Kenese. Ua tusia faapea, “Ona ave lea e Aperamo [po o Aperaamo] lona faleie, ua alu atu ua mau i aluna o Mamere, o i Heperona lea, ua ia faia foi i lea mea le fata faitaulaga ia Ieova” (Kenese 13:18).
E ui ou te le iloa, ae ou te talitonu patino lava sa faatu e Aperaamo le faitotoa o lona faleie e faasaga i le fata faitaulaga na ia fausia i le Alii. Na faapefea ona ou maua lenei faaiuga? Aua ou te iloa le tala i le Tusi a Mamona lea na faatonuina ai e le Tupu o Peniamina lona nuu e faapotopoto e faalogo i lana lauga mulimuli. Sa faatonuina ai e le Tupu o Peniamina i latou e faatutu faitotoa o o latou faleie e faasaga i le malumalu (tagai i le Mosaea 2:1–6).
E mafai ona laveaiina i tatou mai ala o le fili ma le amioleaga e ala i le liliu atu i aoaoga i tusitusiga paia. O le Faaola o le Laveai Sili, aua ua Ia laveaiina i tatou mai le oti ma le agasala (tagai i le Roma 11:26; 2 Nifae 9:12).
Ou te tautino atu o Iesu o le Keriso ma e mafai ona tatou faalatalata atu ia te Ia e ala i le faitauina o le Tusi a Mamona. O le Tusi a Mamona o se tasi molimau ia Iesu Keriso. O molimau muamua o lo tatou Faaola o le Feagaiga Tuai ma le Feagaiga Fou—po o le Tusi Paia.
Sei o tatou toe manatuaina le faamatalaga a la’u uo o Scott o le Tusi a Mamona: “O se tusi maoae.” Ou te molimau atu ia te outou o le tele o le tulaga maoae o le Tusi a Mamona e mafua mai ona o le tuufaatasiga ma le Tusi Paia, i le suafa o Iesu Keriso, amene.


text:
FESOASOANI MO LE AIGA | FAAIPOIPOGA
Auala e Faaalia ai le Talisapaia
LE LUʻI
Ina ia maua se faaipoipoga taulau manuia, e tāua le faaalia o le talisapaia. Peitaʻi o le toʻatele o tane ma avā e lē o toe mātauina uiga lelei o a latou paaga, ma lē faaalia le talisapaia o i latou. I le tusi Emotional Infidelity ua mātauina e se tagata faufautua, o le toʻatele o ulugalii e ō atu iā te ia, “e sili atu ona popole i mea e lē o tutupu [i a latou faaipoipoga] nai lo o mea o loo tutupu. E latou te ō mai i loʻu ofisa e taʻu mai mea e manaʻomia ona suia, nai lo o mea e manaʻomia ona tumau pea. O le mea sesē o loo faia e nei ulugalii taʻitasi, o le lē faaalia o le alofa e ala i le leai o se talisapaia.”
E faapefea iā te oe ma lau paaga ona ʻalofia lenā mailei?
MEA E TATAU ONA E ILOA
O le faaalia o le talisapaia e mafai ona faaitiitia ai faafitauli i le faaipoipoga. Pe a faia taumafaiga a se tane ma se avā e mātauina ma faailoa atu uiga lelei o le isi, e masani lava ona faaleleia ai la laʻua faiā. E mafai foʻi ona faaitiitia feeseeseaʻiga matuiā pe a lagona e paaga le talisapaia e le tasi o le isi.
Mo avā. Ua faamatalaina i le tusi Emotional Infidelity, “o le toʻatele o fafine e masani ona lē amanaʻia le telē o le tiute tauave o loo feagai ma tane o le tausia lea o o latou aiga.” I nisi o vaipanoa, e ono tulaʻi mai lenā tulaga i aiga e faigaluega uma le tane ma le avā.
Mo tane. E masani ona manatu māmā tane i taumafaiga a le avā e fesoasoani i le tausiga o le aiga, e ala i le faigaluega, tausia aʻe o le fanau, po o le faia o feʻau i le fale. Ua faapea mai Fiona * lea ua tusa ma le tolu tausaga talu ona faaipoipo: “O i tatou uma e fai mea sesē, ma pe a ou faia se mea sesē e lē lelei oʻu faalogona. O lea, pe a faamālō mai laʻu tane ona o se mea na ou faia e pei o feʻau i le fale, ou te iloa ai o loo ia alofa pea iā te aʻu e ui i oʻu sesē. Ou te lagona foʻi le fiafia, ma maua le lagolagosua.”
I se faaeseesega, pe a lagona e se paaga le lē talisapaia o ia, e mafai ona faavaivaia ai le fusi o se faaipoipoga. Ua faapea mai se avā e igoa iā Valerie: “Pe a e lagona e lē o talisapaia oe e lau paaga, e faigofie ona e tosina atu i se tasi e faia mea e te lagona ai o loo talisapaia oe.”
MEA E MAFAI ONA E FAIA
Ia mataalia. I le vaiaso o loo sosoo mai, ia mātau uiga lelei e faaalia e lau paaga. Ia mātau foʻi mea e na te faia ina ia sologa lelei ai lo oulua aiga, atonu o ni mea e te lē o talisapaia i le taimi lenei. I le faaiʻuga o le vaiaso, fai se lisi o (1) uiga o lau paaga e te talisapaia ma (2) mea na ia faia mo le lelei o lo oulua aiga.
Aiseā e tāua ai le mataalia? Ua faapea mai se avā e igoa iā Erika: “Pe a mavae ni nai tausaga talu ona e faaipoipo, o le a amata ona e lē toe talisapaia lau paaga. E te lē toe mātauina mea lelei e na te faia, ae e tele ina taulaʻi atu i mea e na te lē o faia.”
Ia fesili ifo: ʻPo ou te talisapaia galuega mamafa a laʻu paaga?’ O se faataʻitaʻiga, pe afai e faaleleia e lau tane mea i le fale, pe e te faatalatū e faafetai atu iā te ia ona e te manatu o lana tiute tauave le faia o na galuega? Pe afai o oe o se tane, pe e te manatu e lē tatau ona faamālō atu i taumafaiga a lau avā i le tausiga o le fanau, talu ai o le mea lea e tatau ona ia faia? Ia fai ma ou sini le mātauina ma ia lotofaafetai i taumafaiga uma a lau paaga e tusa pe e itiiti pe e tele, mo le lelei o lo oulua aiga.
Ia faamālō atu e lē aunoa. E lē o tau ina faapea mai le Tusi Paia ia lotofaafetai, peitaʻi o loo taʻua ai “ia faaalia foʻi lo outou loto faafetai.” (Kolose 3:15) O lea, ia fai ma masani le faafetai atu i lau paaga. Ua faapea mai se tane e igoa iā James: “Pe a faailoa mai e laʻu avā lona lotofaafetai mo mea ou te faia, e uunaʻia ai aʻu ina ia galue mamafa e avea o se tane lelei, ma faia gaoioiga e faaleleia atili ai la ma faaipoipoga.”
E faamalosia le faiā a tane ma avā pe a faaalia le lototalisapaia o le tasi i le isi. Ua faapea mai se tane e igoa iā Michael: “Ou te talitonu e mafai ona tumau pea le tele o faaipoipoga pe afai e taulaʻi paaga i mea e fiafia ai le tasi i le isi. Pe a tulaʻi mai faafitauli e latou te lē manatu e tatala le faaipoipoga, talu ai o loo latou manatuaina pea mea lelei i a latou faaipoipoga.”
^ pala. 9 Ua suia nisi igoa.
Faitau Atili
O le ā le Manatu o le Tusi Paia e Faatatau i le Lotofaafetai?
E tele aogā o le faaalia o lenei uiga. E faapefea ona fesoasoani lenei uiga iā te oe, ma e faapefea ona e atia‘e lenei uiga?